Hafiz Suip nafi kurus kerana bahan terlarang
Oleh HARYATI KARIM

30 Julai 2021, 5:57 pm
PETALING JAYA – Gara-gara tubuh semakin kurus dan wajah mencengkung, Hafiz Suip menerima pelbagai tohmahan negatif termasuklah dituduh mengambil bahan terlarang (dadah).
Hafiz bagaimanapun memilih untuk tidak mengambil pusing perkara tersebut kerana sedar lumrah hidup sebagai seorang selebriti.
“Kalau benda tidak betul, kenapa perlu layan? Jika dilayan maknanya benda itu betullah. Kita tidak buat, kenapa perlu layan (gosip). Jika saya bercakap lebih nanti kedengaran seperti saya marah orang pula.
“Sebagai selebriti memang kita tidak boleh bercakap apa, hanya mampu terima dan kemam. Jika kita buka mulut nanti dipandang serong pula. Sebab ini lumrah hidup, seperti yang dikatakan oleh rakan-rakan saya kita (selebriti) adalah milik netizen dan peminat.
“Saya kena terima hakikat tersebut dan orang di luar sana pun perlu menerima hakikat bahawa saya juga manusia biasa,” ujar Hafiz mohon dimengerti.
Sementara itu, Hafiz mengakui dia cukup tertekan apabila tahap kesihatannya kerap menjadi persoalan orang ramai.

Meskipun sedar ramai yang berasa bimbang dan mengambil berat tentang dirinya selepas perubahan tubuhnya secara mendadak namun, bagi Hafiz lebih baik merujuk atau bertanya langsung kepada dirinya terlebih dahulu daripada terus menghakimi tanpa usul periksa.
“Jika kerap ditanya, kau sakit ke? Lama-lama kita akan betul-betul sakit kerana soalan yang sama diulang-ulang. Setiap apa yang keluar daripada mulut kita adalah satu doa. Jika benar-benar mengambil berat, kita akan jumpa atau hubungi terus orang itu secara peribadi.
“Janganlah terus membuat tuduhan seperti mengambil dadah, keluarga tidak beri makan dan pelbagai lagi tuduhan lain yang saya terima. Memanglah saya seorang artis, hakikatnya itu kerjaya saya sahaja. Saya pun manusia biasa, jika dilempar dengan perkara sebegini memang saya tertekan,” kata Hafiz jujur.
Sungguhpun tubuhnya dilihat semakin susut, Hafiz menjelaskan, dia berada dalam keadaan sihat dan tidak mengalami sebarang masalah kesihatan.
“Alhamdulillah, apa yang boleh dikatakan, saya sihat. Sihat dan sakit kita semua urusan Allah. Saya telah melakukan pemeriksaan kesihatan dan apabila ada orang kata saya adalah masalah perlu jumpa ustaz (rawatan islam) saya pergi semua, mana-mana sahaja.
“Syukur, semua tempat yang saya pergi mengatakan saya berada dalam keadaan okey,” jelasnya yang ditemubual pada sidang akhbar secara virtual sempena pelancaran lagu duet terbaharunya bersama Ernie Zakri berjudul Berakhirlah Pencarianku sebentar tadi.
Dalam pada itu, Hafiz dan Ernie buat pertama kalinya berduet di dalam sebuah lagu berjudul Berakhirlah Pencarianku yang juga akan akan diangkat menjadi runut bunyi sebuah drama bersiri di Astro.
Terdahulu Hafiz telah berduet dengan ramai penyanyi popular antaranya, Datuk Seri Siti Nurhaliza, Datuk Rossa, Misha Omar, Faizal Tahir dan Adira.
“Alhamdulillah, bagi saya ini projek yang boleh diibaratkan mimpi menjadi kenyataan kerana dapat juga berduet dengan Ernie. Ernie seorang guru vokal dan memiliki suara yang luar biasa. Kami telah cuba sehabis baik dan berharap peminat akan menerima lagu ini dengan hati yang terbuka,” luah Hafiz.
Video muzik lirik lagu single Berakhirlah Pencarianku yang merupakan kerjasama antara, Nova Music dan Rocketfuel Entertainment itu boleh ditonton di YouTube bermula 4.30 petang hari ini. – K! ONLINE


Bekas Pengarah JAKOA didakwa kes tuntutan palsu
Oleh NOR SHAFAWATI YUP

30 Julai 2021, 5:57 pm
SEREMBAN – Dua individu termasuk bekas Pengarah Jabatan Kemajuan Orang Asli (JAKOA) Negeri Sembilan dan Melaka dihadapkan di Mahkamah Sesyen di sini hari ini atas tuduhan mengemukakan satu tuntutan palsu berjumlah RM15,000, lima tahun lalu.
Bagaimanapun, tertuduh, Haslin Abdul Razak, 46, yang kini bertugas sebagai Penolong Pengarah Bahagian Dasar dan Perancangan Strategik Kemas, Putrajaya, mengaku tidak bersalah selepas pertuduhan dibacakan di hadapan Madihah Harullah.
Seorang lagi tertuduh, Mohd. Irwan Redzuan Abdullah, 44, yang juga pemilik syarikat Salju Asli Enterprise membuat pengakuan yang sama.
Mengikut pertuduhan, mereka dengan niat bersama iaitu Mohd. Irwan telah bersubahat dengan Haslin yang ketika itu Pengarah JAKOA Negeri Sembilan dan Melaka telah mengemukakan satu invois yang prinsipalnya mempunyai kepentingan dan mengandungi butiran palsu.
Dokumen itu berkaitan pembekalan perkhidmatan makan minum sempena Majlis Ramah Mesra Pengarah JAKOA bersama penduduk Kampung Orang Asli Bukit Payung, Alor Gajah.
Bagaimanapun, pembekalan makan dan minum tersebut tidak dilaksanakan yang pada pengetahuan mereka adalah dimaksudkan untuk mengelirukan prinsipalnya.

Kesalahan itu dilakukan di Pejabat JAKOA Negeri Sembilan/Melaka pada 6 Disember 2016.
Kedua-dua tertuduh telah didakwa mengikut Seksyen 18 Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24(2) akta sama.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Warga emas positif Covid-19 ditemui mati tergantung
Oleh ROHANA MOHD. NAWI

30 Julai 2021, 4:17 pm
BACHOK – Seorang lelaki warga emas yang disahkan positif Covid-19 ditemui mati dalam keadaan tergantung di sebuah rumah yang sedang dalam pembinaan di Kampung Padang Lati, Bekelam di sini hari ini.
Tukang rumah yang berusia 61 tahun itu ditemui tergantung pada tiang besi di dinding konkrit rumah yang dibinanya sendiri kira-kira pukul 12.40 tengah malam tadi oleh saudara yang berusia 15 tahun.
Ketua Polis Daerah Bachok, Deputi Suprintendan Mohamad Ismail Jamaluddin berkata, pihaknya menerima panggilan telefon mengenai penemuan mayat mangsa oleh ahli keluarganya kira-kira pukul 1.20 pagi.
“Siasatan awal mendapati, mangsa disedari hilang dari rumahnya kira-kira pukul 11 malam sebelum ahli keluarga keluar dan menemui lelaki itu di rumah yang sedang dibina.
“Hasil pemeriksaan di tempat kejadian yang terletak kira-kira 30 meter dari rumahnya itu tidak menemui sebarang objek atau cecair yang mencurigakan,” katanya ketika dihubungi Kosmo! hari ini.
Mohamad Ismail berkata, hasil maklumat daripada keluarga, mangsa sebelum ini dipercayai mengalami kemurungan dan sering bercakap seorang diri sejak dua tahun lalu.

Katanya, keluarga juga memaklumkan bahawa mangsa mendakwa terdengar suara-suara bisikan halus selain pernah mendapat rawatan di Hospital Sains Malaysia (HUSM) Kubang Kerian di sini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ashraf Muslim dapat solat Jumaat selepas berbulan mendaftar
Oleh MOHAMMAD SHAHEMY AZMI

30 Julai 2021, 5:02 pm
PETALING JAYA – Pelakon Ashraf Muslim berkongsi berita gembira apabila dapat menunaikan solat Jumaat di Masjid Muadz Bin Jabal di Setiawangsa, Kuala Lumpur hari ini selepas mendaftar sejak beberapa bulan lalu.
Menerusi hantaran yang dimuat naik dalam Instagram miliknya, Ashraf, 40, berkata, peluang yang diberikan kepadanya itu tidak sesekali akan dipersia-siakan, lebih-lebih lagi kerana sudah lama tidak dapat menunaikan solat Jumaat.
“Alhamdulilah, semalam saya dapat panggilan jemputan untuk menunaikan solat Jumaat hari ini. Saya bersyukur sangat sebab ini yang saya nantikan.
“Itu pun selepas mendaftar berbulan-bulan untuk solat Jumaat. Peluang diberikan ini tidak saya lepaskan apatah lagi saya sudah rindu solat jemaah di masjid,” katanya.
Pada masa sama, pemilik nama lengkap Muhd. Ashraf Muslim itu turut menyatakan bahawa dia berasa sungguh seronok dan tenang apabila berpeluang untuk menunaikan ibadah di masjid.
“Allah Maha Besar, syukur. Siapa yang belum mendaftar untuk solat Jumaat di masjid pergilah daftar. Kita tak tahu rezeki kita macam mana nanti. Insya-Allah, Allah akan permudahkan. Kita hanya perlu buat ialah usaha, sabar dan berdoa selalu,” katanya.

Menerusi hantaran di Instagram, Ashraf turut berkongsi amalan sunat yang boleh dilakukan jika datang awal di masjid seperti membaca al-Quran dan melakukan solat sunat sebanyak yang mungkin.
Sekadar info, menerusi semakan dalam laman web rasmi Majlis Keselamatan Negara, jumlah Jemaah yang dibenarkan untuk menunaikan solat Jumaat di masjid zon sekitar Kuala Lumpur seramai 100 orang manakala untuk negeri Selangor ialah 40 orang jemaah. -K! ONLINE


TAPCKL tawar peluang kerja dalam norma baharu
Oleh KOSMO!

30 Julai 2021, 5:04 pm
PETALING JAYA – Agensi hartanah, Transasia Property Consultancy Sdn. Bhd. (TAPCKL) membuka peluang kerjaya dalam bidang hartanah bagi membantu golongan yang hilang pekerjaan akibat pandemik Covid-19.
Ketua Agensinya, Muhamad Rais Yeop Johari berkata, pengambilan itu adalah usaha bagi membantu mereka yang hilang punca pendapatan dan ingin bangkit menerokai bidang baharu dalam hartanah di negara ini.
“Ketidaktentuan pandemik dalam tempoh Perintah Kawalan Pergerakan adalah masa terbaik untuk golongan ini mendapat pekerjaan.
“Peluang kerjaya ini adalah sebahagian usaha untuk menggerakkan ekonomi domestik dalam bidang ini,” katanya di sini hari ini.
Ujarnya, mereka yang terpilih akan diberi latihan dan kursus norma baharu dalam talian bagi memahami dunia baharu yang bakal diceburi.
“Ini adalah salah satu alternatif dan usaha kami memberi peluang kepada mereka yang tiada pekerjaan dalam mensejahterakan ekonomi negara,” ujarnya.

Muhamad Rais berkata, sesi taklimat kerjaya itu akan dibuat atas talian aplikasi Zoom pada 4 Ogos depan.
Mereka yang berminat untuk tempahan slot boleh melayari Facebook Page: Transasia Property Consultancy Sdn. Bhd. Kuala Lumpur dan menghantar e-mel [email protected] atau hubungi di 012-2699 053 dan 017-419 8264. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tetap main permainan video biarpun tubuh ditenggelami banjir
Oleh KOSMO!

30 Julai 2021, 5:00 pm
MANILA – Sekumpulan kanak-kanak yang obses bermain permainan komputer tetap meneruskan permainan biarpun kafe siber tempat mereka berkumpul  digenangi air banjir, lapor laman Oddity Central semalam.
Rakaman video yang dimuat naik pemilik kafe siber di bandar Cainta, Rizal itu menunjukkan kumpulan kanak-kanak itu tidak mempedulikan air banjir yang sudah berada di paras lutut mereka.
Biarpun tubuh dinaiki air banjir yang berlumpur , kanak-kanak terbabit masih kekal berada di hadapan komputer dan meneruskan permainan video mereka.
Mereka hanya meninggalkan kafe siber itu selepas pemiliknya mengingatkan kanak-kanak itu tentang bahaya yang dihadapi dan mematikan semua komputer yang ada.
“Kami tidak tahu air banjir boleh naik. Sebaik sahaja melihat kanak-kanak itu yang terus bermain, saya memaklumkan kepada mereka bahawa saya perlu memindahkan semua peralatan ke kawasan tinggi.
“Setelah itu, mereka kemudian berhenti bermain dan meninggalkan kafe siber. Tiada kecederaan dilaporkan,” kata pemilik premis itu, Sio Samson.

Mujur kesemua kabel elektrik premis tersebut berada pada aras yang tinggi.
Biarpun ramai netizen  mengagumi semangat kanak-kanak itu untuk terus berlawan dalam permainan komputer, mereka turut memaklumkan tentang bahaya kerana mereka berada dekat dengan sumber elektrik ketika banjir.
Sebilangan netizen berkata, adalah tidak berbaloi mengorbankan nyawa hanya kerana permainan komputer.
“Anda boleh mendengar dalam video itu bahawa kanak-kanak tersebut enggan meninggalkan permainan mereka namun saya terus menutup kesemua komputer bagi mengelak tragedi.
“Sebagai jurutera komputer, saya tahu tentang bahaya air apabila berdekatan dengan sumber elektrik. Saya menanggalkan kesemua peralatan elektrik,” jelas Sio. -Agensi


Hawa Rizwana, Ally Iskandar, Douglas wajah baharu DJ Media Prima
Oleh HANISAH SELAMAT

30 Julai 2021, 4:30 pm
PETALING JAYA – Pembaca berita Buletin Utama TV3, Hawa Rizwana, pengacara Malaysia Hari Ini (MHI), Ally Iskandar serta pelawak popular, Douglas Lim dipilih sebagai wajah baharu yang menyertai radio Media Prima Berhad, Ripple.
Ripple menerusi hebahan media berkata, Ally dan Hawa bakal mengendalikan segmen pagi stesen radio Kool FM, manakala Douglas bergandingan dengan penyampai sedia ada Fly FM, Ili mengendalikan slot pagi bermula Isnin depan.
“Ini adalah gandingan pertama Ally dan Hawa yang dikenali penonton televisyen ke platform radio dan perkara ini pastinya satu kejutan yang menarik.
“Douglas pula pastinya akan menggunakan pengalaman sebagai pelawak, pelakon, pengacara dan ‘stand up’ komedi dalam platform radio
nanti.
“Sudah tentu gandingannya bersama Ili yang mewakili generasi muda pasti akan mencetuskan rasa teruja pendengar,” kata wakil Ripple menerusi kenyataan media tersebut, hari ini.
Terdahulu, Ketua Pegawai Eksekutif Ripple, Nazri Noran, mengumumkan transformasi perniagaan membabitkan perubahan operasi dan struktur dalaman syarikat itu pada 19 Julai lalu.

Ini membabitkan perubahan kandungan dan barisan penyampai bagi semua stesen radio di bawah mereka.
Sementara itu, semalam pengurusan rangkaian radio terbabit mengumumkan kemasukan semula bekas penyampai mereka, Fara Fauzana serta AG di Hot FM bergabung dengan Fad untuk segmen Geng Pagi Hot.
Bagi stesen radio One FM pula, Angelina selaku penyampai sedia ada bakal dipadankan Dan berkongsi konti dengan Royce.
Royce yang juga penyampai radio berbahasa Cina membuat keputusan untuk kembali ke industri penyiaran selepas empat tahun berehat.
Antara pembaharuan lain, stesen radio Kool FM dan One FM juga bakal dikenali dengan jenama baharu yang akan diumumkan 2 Ogos depan. – K! ONLINE


Amar Baharin tawar diri jadi yang pertama disuntik ‘booster’ Sinovac
Oleh MOHD. HAIKAL ISA

30 Julai 2021, 4:54 pm
PETALING JAYA – “Izinkan saya menjadi penerima pertama untuk mencuba suntikan dos penggalak (booster) ini.”
Demikian tulis pelakon, Amar Baharin yang menawarkan kesediaannya kepada Menteri Penyelaras Program Imunisasi Covid-19 Kebangsaan (PICK), Khairy Jamaluddin, untuk menjadi penerima pertama suntikan vaksin ketiga Sinovac.
Amar atau nama lengkapnya, Amar Mohd. Baharin memaklumkan, dia bersedia untuk disuntik dos penggalak (booster) selepas enam hingga lapan bulan mendapatkan dos kedua seperti digalakkan penyelidikan atau kajian bekerkesanan vaksin.
TAWARAN terbuka Amar untuk menjadi penerima vaksin ketiga Sinovac diluahkan menerusi Instagramnya.
“Selepas enam ke lapan bulan daripasa dos kedua.
“Dengan izin Allah kalau diberi kesihatan yang baik,” katanya menerusi satu hantaran dalam Instagram miliknya seraya menyertakan keratan artikel menyatakan dos ketiga mampu meningkatkan sistem imun badan terutama terhadap virus Covid-19.
Hasrat bapa kepada dua cahaya mata itu mendapat reaksi pelbagai daripada pengikutnya dalam ruangan komen status berkenaan.

“Kita ini jadi bahan uji kaji atau bagaimana? Pelik betul,” tulis seorang pengguna Instagram.
Dalam pada itu, seorang netizen lain sebaliknya berlapang dada dengan hasrat yang dikemukakan Amar.
“Saya tak kisah untuk mendapatkan suntikan ketiga kalau itu yang terbaik. Kita usaha, selebihnya kita bersandarkan pada Allah SWT. Semoga usaha kita ini mendapat reda-Nya,” tulisnya.
Jelas suami kepada Amyra Rosli itu, dia bersedia dan perlu untuk mendapatkan suntikan vaksin ketiga tersebut kerana mempunyai anak-anak kecil yang dikhuatiri terdedah dengan wabak maut tersebut.
Terdahulu, sekitar Jun lalu, Khairy berkata, kerajaan sedang mengkaji keberkesanan vaksin terhadap kes Covid-19 yang melibatkan varian Delta dan keperluan suntikan ketiga vaksin.
Terbaharu, pelaksanaan dos ketiga (booster) dan vaksin ‘heterologous’ (campuran vaksin) masih lagi dalam kajian kumpulan pakar dan akan dimaklumkan selepas dimuktamadkan. – K! ONLINE


Suspek kes bunuh Wakaf Tapai direman lima hari
Oleh MOHD AZLI ADLAN

30 Julai 2021, 4:23 pm
MARANG – Tempoh reman anggota Jabatan Sukarelawan Malaysia (Rela) yang menembak mati bekas Ketua MCA Bahagian Marang pada minggu lalu disambung lima hari lagi sehingga Rabu ini.
Ketua Jabatan Siasatan Jenayah Terengganu, Asisten Komisioner Mohd. Marzukhi Mohd. Mokhtar berkata, perintah tambahan reman tersebut telah dibenarkan Majistret Engku Nurul Ain Engku Muda di Mahkamah Majistret di sini hari ini.
“Siasatan kes bunuh terbabit hampir selesai dan kertas siasatan akan dihantar ke Pejabat Pendakwa Raya pada masa terdekat,” katanya ketika dihubungi Kosmo! di sini hari ini.
Sebelum ini, Majistret Engku Nurul Ain telah membenarkan suspek ditahan reman selama tujuh hari bagi membantu siasatan mengikut Seksyen 302 Kanun Keseksaan pada Sabtu lalu.
Kosmo! 24 Julai lalu melaporkan suspek mengamuk dengan melepaskan dua tembakan menggunakan senapang patah milik Rela terhadap Fong Swee Fuan, 65, dan Teo Beng Hock, 45, di Pondok Kawasan Rukun Tetangga (RT) Taman Jaya, Wakaf Tapai.
Suspek berusia 57 tahun cuba melarikan diri dengan menggunakan kenderaan pacuan empat roda sebelum berjaya ditahan sepasukan polis bersama selaras senapang patah digunakan dan beberapa butir peluru di Durian Mentagau, Dungun kira-kira dua jam setengah kemudian.

Swee Huan meninggal dunia di lokasi kejadian akibat kecederaan parah di bahagian dada, manakala anak saudaranya, Beng Hock pula cedera parah dan kini masih dirawat di Hospital Sultanah Nur Zahirah di sini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


New Zealand lokasi kediaman terbaik ketika peradaban manusia runtuh
Oleh KOSMO!

30 Julai 2021, 4:30 pm
LONDON – Satu kajian mendapati New Zealand adalah lokasi terbaik untuk didiami mereka yang ingin terselamat sekiranya berlaku kehancuran tamadun manusia di masa hadapan, lapor akhbar The Sun semalam.
Kajian oleh Institut Kelestarian Global Universiti Anglia Ruskin, England itu mendapati New Zealand menduduki tempat pertama diikuti  Iceland, negeri Tasmania di Australia, Ireland dan Britain.
Setiap lokasi disenaraikan berdasarkan beberapa faktor berbeza seperti sempadan yang selamat, keupayaan menghasilkan makanan untuk penduduk serta tenaga mencukupi dan infrastruktur pengilangan.
“Lokasi-lokasi kepulauan mendapat skor lebih baik berbanding negara-negara yang mempunyai sempadan tanah besar.
“Disebabkan itu, Amerika Syarikat berada pada kedudukan keenam kerana negara itu mempunyai sempadan yang dihubungkan dengan negara-negara lain,” kata Pengarah Institut Kelestarian Global Universiti Anglia Ruskin, Profesor Aled Jones.
Menurut kajian yang diterbitkan dalam jurnal Sustainability itu, New Zealand mendahului senarai kerana para penyelidik percaya negara itu mampu mengekalkan susunan masyarakat, selain teknologi dan organisasi turut berada pada tahap yang baik.

Selain itu, empat negara lain tersebut dipilih kerana masing-masing memiliki keupayaan  untuk terus bertahan tanpa memerlukan banyak bantuan dan sumber luar.
Kelima-lima negara itu juga mempunyai suhu agak sejuk buat masa ini selain berpotensi untuk meneruskan kestabilan cuaca meskipun dalam konflik perubahan iklim.
Kajian sama  menyebut keadaan yang boleh mengakibatkan kemusnahan sosial sejagat seperti kemusnahan alam sekitar, ketiadaan sumber makanan dan populasi yang  sangat padat.
Perubahan iklim turut disifatkan sebagai ‘peningkat risiko’ yang akan memburukkan konflik sedia ada. – Agensi


Penduduk Pulau Redang terima vaksin Covid-19
Oleh MOHD AZLI ADLAN

30 Julai 2021, 5:09 pm
KUALA NERUS – Seramai 1,270 penduduk Pulau Redang dekat sini menerima suntikan vaksin Covid-19 pada program Outreach Vaksinasi Covid-19 Sektor Pelancongan hari ini.
Pegawai Daerah Kuala Nerus, Ahmad Faris Abdul Razak berkata, penerima tersebut turut merangkumi 517 pengusaha dan pekerja resort di pulau peranginan tersebut.
Beliau berkata, Pulang Redang merupakan destinasi ketiga destinasi pelancongan di negeri ini selepas Pulau Kapas, Marang dan Tasik Kenyir, Hulu Terengganu bagi program outreach vaksinasi berkenaan.
“Pulau Redang kini melalui fasa suram akibat ketiadaan pengunjung berikutan penularan Covid-19 yang merencatkan aktiviti pelancongan yang merupakan punca pendapatan penduduk.
“Harapan kita suntikan Covid-19 ini dapat menjadi persediaan bagi gelembung pelancongan,” katanya ditemui selepas memantau program Outreach Vaksinasi di Sekolah Kebangsaan (SK) Pulau Redang dekat sini hari ini.
Program vaksinasi Covid-19 melibatkan pelbagai agensi termasuk Universiti Sultan Zainal Abidin (UniSZA) berlangsung dua hari sehingga esok.

Ahmad Faris berharap program vaksinasi Covid-19 terhadap penduduk dan pemain industri pelancongan tersebut dapat menambah keyakinan kepada pelancong mengunjungi Pulau Redang bagi ia kembali dibenarkan kerajaan kelak. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ayuh bangkit demi Malaysia
Oleh MUHAMMAD HELMEE RAMLI

30 Julai 2021, 5:04 pm
BEREGU lelaki negara, Aaron Chia-Soh Wooi Yik akan turun ke pentas separuh akhir Sukan Olimpik Tokyo 2020 menentang wakil China, Li Junhui-Liu Yuchen di Musashino Forest Sports Plaza pada pukul 6 petang ini.
Aaron-Wooi Yik berada pada prestasi terbaik ketika ini selepas menyingkirkan beregu No.1 dunia dari Indonesia, Marcus Fernaldi Gideon-Kevin Sanjaya Sukamuljo di pusingan suku akhir.
Bagaimanapun, beregu yang berada pada ranking kesembilan dunia itu perlu berwaspada dengan ancaman yang boleh diberikan Junhui-Yuchen apabila turun ke gelanggang nanti.
Sebagai rekod, pasangan China itu memiliki kelebihan ke atas Aaron-Wooi Yik memandangkan mereka tidak pernah tewas dalam lima pertemuan sebelum ini.


Ahmad Maslan hantar representasi gugur pertuduhan
Oleh NUZULSHAM SHAMSUDDIN

30 Julai 2021, 3:14 pm
KUALA LUMPUR – Ahli Parlimen Pontian Datuk Seri Ahmad Maslan sekali lagi menghantar representasi untuk menggugurkan dua pertuduhan tidak mengisytiharkan RM2 juta yang diterima daripada Datuk Seri Najib Tun Razak kepada Lembaga Hasil Dalam Negeri (LHDN) dan memberi pernyataan palsu kepada Suruhanjaya Pencegahan Rasuah Malaysia (SPRM).
Perkara itu dimaklumkan Timbalan Pendakwa Raya Mohd. Mukhzany Fariz Mohd. Mokhtar pada sebutan semula kes itu di hadapan Hakim Mahkamah Tinggi Datuk Ahmad Shahir Mohd. Salleh di sini hari ini.
Beliau berkata, pihak pendakwaan dan Jabatan Peguam Negara (AGC) sudah menerima representasi tersebut.
“Saya sepatutnya berjumpa dengan Tan Sri AG (peguam negara) semalam bagi membincangkan representasi tersebut namun perjumpaan terpaksa ditunda berikutan terdapat beberapa kekangan,” katanya.
Berikutan itu katanya, mahkamah mengingatkan kedua-dua pihak supaya, sebarang representasi yang ingin dikemukakan dibuat lebih awal kerana tarikh bicara sudah ditetapkan iaitu bermula tengah tahun depan.
Mahkamah sebelum ini menetapkan prosiding berlangsung selama 23 hari iaitu pada 7 hingga 9 dan 13 hingga 15 Jun; 18 hingga 21 dan 25 hingga 28 Julai serta 15 hingga 19 dan 22 hingga 25 Ogos 2022.

Hari ini, kes berkenaan ditetapkan untuk sebutan kali pertama yang akan dibacakan semula terhadap Ahmad, 55, selepas Hakim Datuk Collin Lawrence Sequerah membenarkan permohonan beliau untuk memindahkan kesnya dari Mahkamah Sesyen pada 13 Julai lalu.
Namun, peguam Hamidi Mohd. Noh yang mewakili Ahmad memberitahu mahkamah, bahawa anak guamnya tidak dapat hadir kerana berkemungkinan mempunyai kontak rapat dengan individu yang positif Covid-19 di Parlimen.
“Oleh itu, saya mohon satu tarikh sebutan baharu untuk pertuduhan dibacakan terhadap Datuk Seri Ahmad,” katanya.
Mahkamah kemudian menetapkan 24 Ogos ini untuk sebutan semula kes. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wartawan menangis ketika temubual atlet lompat tinggi
Oleh SITI AMINAH MOHD YUSOF

30 Julai 2021, 3:23 pm
PETALING JAYA – Sesi temubual wartawan Astro Arena, Bazly Azmi dan jaguh lompat tinggi negara, Lee Hup Wei meruntun hati penonton kerana kedua-duanya dilihat menangis selepas atlet tersebut gagal melepasi pusingan kelayakan di Sukan Olimpik 2020 di Tokyo, hari ini.
Sebelum itu, Hup Wei dalam nada sebak berulang kali memohon maaf dan mengakui kesilapannya yang gagal melepasi ketinggian 2.17 meter pada peringkat saringan tersebut.
Bazly ketika berpusing menghadap kamera dilihat tidak dapat mengawal emosi dengan nada tersekat-sekat menyelesaikan tugasan tersebut.
Menurut Bazly, 15 tahun mengenali Hup Wei akhirnya beliau menyatakan hasrat untuk berundur dari Sukan Olimpik.
“Terharu lihat Bazly bila menemuramah atlet lompat tinggi tadi. Perasaan hiba pasti terasa. Tahniah Bazly kerana keprihatinan anda dalam dunia sukan kita,” komen Hadi Zul di laman Facebook wartawan berkenaan.
“Tidak sukar mendalami perasaan Bazly. Setelah beberapa siri cabaran yang Hup Wei hadapi termasuk pernah positif Covid-19 dan kelayakan beliau ke Sukan Olimpik secara merit juga satu pencapaian membanggakan,” ujar pengendali Laman Facebook Retro Bola Sepak.

“Tiga kali masuk Olimpik dan untuk Olimpik Paris nanti dia tidak mahu dah katanya tadi. Terus Bazly Azmi jadi sebak,” komen Zuhaimi Hashim.
“Betul. Layak pulak dengan merit. Bukan pergi makan angin. Sekurang-kurangnya dia memberi yang terbaik.
Terdahulu, Hup Wei turut dilaporkan mengalami kecederaan buku lali sebelum memulakan aksi pada hari ini.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


16,840 kes hari ini
Oleh SITI A'ISYAH SUKAIMI

30 Julai 2021, 4:06 pm
PUTRAJAYA – Sebanyak 16,840 kes baharu dilaporkan hari ini, menjadikan jumlah kes positif Covid-19 sebanyak 1,095,486 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 6,092 kes, diikuti oleh Kuala Lumpur (2,114 kes), Kedah (1,281 kes), Johor (1,104 kes), Negeri Sembilan (1,079 kes) dan Sabah (1,066 kes).
“Perak pula (810 kes), Pulau Pinang (689 kes), Kelantan (656 kes), Melaka (581 kes), Pahang (540 kes), Sarawak (450 kes), Terengganu (258 kes) dan Putrajaya (100 kes).
“Selebihnya, Perlis (13 kes) dan Labuan (tujuh kes),” katanya pada Facebook beliau di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


MetMalaysia nafi berita tular tsunami di Sabah
Oleh LUQMAN RIDHWAN MOHAMED NOR

30 Julai 2021, 3:33 pm
PETALING JAYA – Jabatan Meteorologi (MetMalaysia) menafikan berita mengenai kemungkinan berlakunya tsunami di perairan negara terutamanya di Sabah ekoran kejadian gempa bumi bermagnitud 7.5 skala Richter pada petang semalam.
Ketua Pengarah MetMalaysia, Jailan Simon berkata, mesej tular itu tersebar melalui sebuah laman web yang memaparkan maklumat amaran tsunami dikeluarkan oleh agensi luar negara.
“MetMalaysia menafikan kejadian tersebut berlaku di Sabah. Tempoh kejadian gempa bumi kuat tersebut telahpun melebihi 12 jam dan tiada ombak tsunami dikesan oleh peralatan pemantauan ombak tsunami hingga kini.
“Sehubungan itu, orang ramai dinasihatkan untuk lebih berhati-hati dalam menyebarkan sebarang maklumat atau video berkenaan kejadian gempa bumi atau tsunami,” katanya dalam satu kenyataan hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dua ditahan rentas daerah untuk beli durian
Oleh IVAN AMIRUL

30 Julai 2021, 4:02 pm
SIPITANG – Polis menahan dua kenderaan terdiri daripada sebuah van penumpang serta pacuan empat roda yang membawa muatan durian kerana gagal menunjukkan permit polis rentas daerah di Kampung Naluyan semalam.
Ketua Polis Daerah Sipitang, Deputi Superintendan Champin Piuh berkata, semua kenderaan terbabit dipercayai bergerak dari Kota Kinabalu ke Sipitang bertujuan membeli durian, tetapi cuba berselindung di sebalik surat pengesahan sebuah agensi kerajaan.
“Semua kenderaan ini dikesan dari udara menerusi Unit Dron, Pasukan Gerakan Udara (PGU) Pangkalan Sabah sebelum ditahan ketika melalui sekatan jalan raya (SJR) di Kampung Naluyan.
“Pemeriksaan lanjut kemudiannya mendapati kedua-dua pemandu gagal menunjukkan permit polis rentas daerah yang sah,” katanya dalam satu kenyataan di sini hari ini.
Katanya, kedua-dua pemandu itu dikenakan tindakan kompaun berikutan kesalahan merentas daerah tanpa permit polis selain menyalah guna surat pengesahan agensi kerajaan hanya untuk membeli durian di Sipitang. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ordinan Darurat boleh berkuat kuasa enam bulan lagi
Oleh NORHAYATI YAHAYA

30 Julai 2021, 3:00 pm
SHAH ALAM – Tempoh pelaksanaan Ordinan Darurat yang dijadualkan sehinga 1 Ogos ini boleh berkuat kuasa selama enam bulan sekiranya tidak dibatalkan atau diungkai oleh Parlimen.
Penyandang Kursi Institusi Raja-Raja Melayu Universiti Teknologi Mara (UiTM), Prof. Datuk Shamrahayu Ab. Aziz berkata, perkara yang terbaik dilakukan oleh kerajaan pada masa ini adalah membentang dan membahaskan Ordinan Darurat di Dewan Rakyat dan Dewan Negara sebagaimana titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada 21 Julai lalu.
Menurut Shamrahayu, Ordinan Darurat mempunyai kelebihan iaitu dalam tempoh proklamasi darurat seperti pihak tentera boleh membantu dalam urusan sekatan jalan raya, pengambilan harta-harta pihak swasta untuk dijadikan sebagai tempat kuarantin serta pemindahan personel kesihatan yang tidak perlu menggunakan kuasa birokrasi.
“Paling terbaik kerajaan sekarang, ia (Ordinan Darurat) perlu dibahaskan. Kalau tidak dibahaskan, kita tidak tahu Parlimen ini hendak teruskan atau tidak Ordinan Darurat.
“Bila kita baca di laman media sosial, ramai yang kata tidak perlu Ordinan Darurat, jadi tidak ada masalah kalau kerajaan bahaskan. Ini yang kita hendak dengar apa yang ahli-ahli Parlimen hendak. Kalau ada yang sokong lagi hendak teruskan Ordinan Darurat, kita hendak dengar hujah mereka.
“Eloklah Parlimen teruskan perbahasan, jangan bimbang hilang undi,” katanya pada Program Bicara Pakar bertajuk Kuasa Yang di-Pertuan Agong di bawah Perkara 150 Perlembagaan secara maya hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dhabitah layak, Wendy pulang awal
Oleh MUHAMMAD HELMEE RAMLI

30 Julai 2021, 4:14 pm
PENERJUN negara, Nur Dhabitah Sabri meloloskan diri ke pusingan separuh akhir dalam acara 3 meter papan anjal pada Sukan Olimpik Tokyo 2020 selepas menamatkan aksi kelayakan di tempat ke-10 sebentar tadi.
Pada saingan yang berlangsung di Pusat Akuatik Tokyo itu, Dhabitah menampilkan aksi memberangsangkan apabila mengumpul 291.60 mata selepas melengkapkan lima terjunan.
Sebagai rekod, hanya 18 daripada 27 penerjun yang beraksi dalam pusingan kelayakan akan melayakkan diri ke saingan separuh akhir yang dijadualkan berlangsung esok.
Sementara itu, seorang lagi penerjun negara, Wendy Ng Yan Yee gagal untuk meneruskan kemaraan apabila sekadar menamatkan saingan di tempat ke-20 dengan 251.95 mata.


Wanita kecewa lahirkan anak orang lain
Oleh KOSMO!

30 Julai 2021, 4:09 pm
CHELYABINSK, Rusia – Seorang wanita  melahirkan bayi lelaki  yang ‘salah’ selepas rahimnya disenyawakan dengan sel telur subur milik pesakit lain ketika menjalani rawatan kesuburan in-vitro (IVF), lapor laman Metro UK kelmarin.
Olga Alyokhina, 33, masih mencari sama ada anak sebenarnya telah dilahirkan oleh wanita lain.
Alyokhina mendedahkan kesilapan pertukaran embrio itu ketika cuba mencari wanita yang ditemuinya di sebuah klinik IVF, yang dipercayai telah menerima telur miliknya.
“Pada hari saya mengambil biomaterial, saya telah bertemu dengan seorang wanita di dalam wad sama.
“Kami berbual, namun saya tidak ingat namanya. Dia memberitahu saya bahawa 10 sel telur telah diambil daripadanya dan jumlah itu sama seperti saya,” katanya.
Mereka kemudian bertemu semula ketika proses implan, berkongsi wad yang sama namun tidak bertemu lagi selepas itu.

Alyokhina melahirkan bayi lelaki, Denis pada 2018 dan sebaik sahaja meninggalkan hospital, dia terkejut apabila mendapat tahu anaknya memiliki jenis darah berbeza iaitu A.
“Saya memiliki darah jenis B manakala suami pula O. Tidak mungkin anak kami memiliki darah jenis A.
“Doktor bagaimanapun memaklumkan perkara itu boleh berlaku, namun saya menunjukkan maklumat  carian Google yang menunjukkan anak kami tidak mungkin memiliki darah jenis A,” katanya.
Alyokhina kemudian dimaklumkan pihak hospital bahawa dia dan suaminya bukan ibu dan bapa kandung kepada Denis, serta mencadangkan mereka meninggalkan Denis di rumah anak yatim.
Alyakhona bagaiamapun enggan berbuat demikian kerana Denis sudah dianggap seperti anaknya sendiri.
Dia juga tidak akan menukar Denis dengan anak sebenarnya sekiranya bertemu kanak-kanak itu kelak kerana Denis merupakan anak yang ditunggu-tunggu Alyokhina selama ini. Jelas wanita itu, dia hanya mahu mencari keluarga kepada anaknya yang sebenarnya dan menjalin hubungan baik dengan mereka.
Dia juga telah dibayar pampasan berjumlah £29,500 (RM174,049) oleh Pusat Pranatal  Wilayah Chelyabinsk yang menjadi lokasi dia menjalani prosedur tersebut. -Agensi


Tanah perkuburan di Cyberjaya urus jenazah Covid-19
Oleh NUR SHARIEZA ISMAIL

30 Julai 2021, 3:51 pm
SEPANG – Tanah Perkuburan Islam Raudhatul Baqi’ di Cyberjaya akan dijadikan sebagai salah satu lokasi pengebumian jenazah Covid-19 daripada Hospital Serdang.
Yang Dipertua Majlis Perbandaran Sepang (MPSepang), Datuk Abd. Hamid Hussain berkata, perkara itu diumumkan Menteri Besar, Datuk Seri Amirudin Shari ketika lawatan rasminya ke Hospital Serdang baru-baru ini.
“Sebanyak 20 liang lahad telah disediakan dan pihak pengurusan sedia menerima bagi menguruskan pengebumian jenazah pada bila-bila masa.
“Perkhidmatan pengurusan yang disediakan di tanah perkuburan ini adalah menerima permohonan pengebumian, pengurusan jenazah, pengawasan dan penyelenggaraan tanah perkuburan,” katanya melalui perutusan Mesyuarat Ahli Majlis MPSepang Bil 7/2021 hari ini.
Jelasnya, tanah perkuburan seluas 1.89 hektar dengan sembilan zon itu mampu memuatkan lebih 1,500 unit kubur termasuk untuk dewasa, kanak-kanak dan kubur anggota badan.
Sementara itu, dalam perkara berkaitan, Abd. Hamid berkata, perkhidmatan mengurus jenazah Covid-19 bagi bukan beragama Islam pula akan dilaksanakan di Kubur Bersepadu Sepang di Pekan Sepang bagi tujuan pengebumian dan urusan krematorium bersesuaian. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Terkejut ular dalam longgokan durian
Oleh ABDUL RASHID ABDUL RAHMAN

30 Julai 2021, 3:07 pm
LIPIS – Seorang lelaki terkejut dan tidak menyangka seekor ular rusuk kerbau bersembunyi di dalam longgokan buah durian yang disimpannya dalam sebuah kotak di Kampung Batu 9 di sini semalam.
Pegawai Angkatan Pertahanan Awam (APM) Lipis, Mohd. Azhar Yusof berkata, kejadian kira-kira pukul 8 pagi itu berlaku ketika pengadu Hafizudin Mohamamd, 21, hendak mengeluarkan buah berkenaan yang disimpan dari dalam kotak di dapur rumahnya.
“Anggota APM yang sampai mendapati ular rusuk kerbau itu berada dalam kotak dipenuhi buah durian dengan kesan luka di badan dipercayai akibat terkena duri buah itu.
“APM mengambil masa kira-kira lima minit menangkap ular seberat 500 gram dengan panjang 0.8 meter itu menggunakan alat penyepit khas,” katanya di sini hari ini.
Menurut Mohd. Azhar, ular berkenaan dilepaskan ke kawasan habitat asalnya dan tiada kecederaan dilaporkan.
Sementara itu, Hafizudin berkata, dia tidak pasti bila ular berkenaan masuk ke dalam kotak berisi durian dan hanya menyedari selepas ternampak ekor ular itu yang berwarna hitam.

“Buah durian baru sahaja dikutip dari kebun, saya amat terkejut dengan kejadian dan kerana bimbangkan keselamatan saya telah menghubungi pihak APM,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sukar bernafas, Fazli Zainal dikejarkan ke hospital
Oleh MOHAMMAD SHAHEMY AZMI

31 Julai 2021, 11:11 pm
PETALING JAYA – Penyanyi Fazli Zainal terpaksa dikejarkan ke hospital untuk menerima alat bantuan pernafasan selepas bacaan oksigen dalam badannya berada pada tahap tidak normal iaitu 75 disebabkan positif Covid-19.
Fazli atau nama sebenarnya Fazdli Zainal, 44, ketika dihubungi Kosmo! Online memaklumkan bahawa dia kini berada di Hospital Ampang dan sedang menunggu ujian darah dan sinar-X yang dilakukan oleh pasukan perubatan di sana.
“Oksigen dalam badan saya rendah iaitu 75 berbanding normal iaitu 95. Bila waktu malam saya selalu sukar untuk bernafas dan batuk.
“Hari ini, saya rasa tidak sedap badan dan minta kawan untuk hubungi ambulan dan dibawa ke Hospital Ampang,” katanya.
Ujar pelantun lagu Harapan itu lagi,  dia telah diberi bantuan alat pernafasan kerana dikhuatiri tahap bacaan oksigen dalam badannya akan turun dengan mendadak ketika tiba di hospital.
Katanya, dia telah disahkan positif Covid-19 sejak Ahad lalu selepas menjadi kontak rapat seseorang sebelum dia mengambil keputusan untuk melakukan ujian calitan.

“Selepas disahkan positif, saya pergi ke Pusat Penilaian Covid-19 pada keesokan harinya dan disuruh untuk menjalani kuarantin di rumah memandangkan keadaan saya berada pada tahap satu dan dua.
“Selasa lalu saya mula demam dan hanya makan ubat sahaja. Cuma hari ini saya rasa sesak nafas dan dibawa ke hospital,” jelasnya.
Sempat berkongsi gambar keadaannya di hospital, Fazli memaklumkan bahawa buat masa ini dia ditempatkan di wad kecemasan memandangkan Hospital Ampang mempunyai masalah kekurangan katil di wad.
Terdahulu, berita tentang keadaan Fazli telah dikongsi oleh rakan artis iaitu penyanyi Sharifah Zarina apabila memaklumkan bahawa penyanyi itu terpaksa dikejarkan ke hospital kerana mengalami masalah kekurangan oksigen dalam badan.
“Mohon doa kalian buat sahabat artis, Fazli Zainal. Dia telah dibawa Kementerian Kesihatan Malaysia ke Hospital Ampang.
“Tahap oksigen dia dah jatuh sehingga paras 75 dan perlukan bantuan oksigen. Ya Allah, sesungguhnya Engkaulah yang maha menyembuhkan,” kongsi penyanyi tersebut. -K! ONLINE


Ifedayo arkitek kejayaan Selangor belasah Penang
Oleh MUHAMMAD ZUHAILY BADLISHAH

31 Julai 2021, 11:10 pm
KUALA LUMPUR – Penyerang prolifik Selangor FC, Ifedayo Olusegun mempamerkan kelasnya yang tersendiri dalam kemenangan 4-1 ke atas Penang FC pada aksi Liga Super di Stadium Bandaraya, Pulau Pinang malam tadi.
Ifedayo bukan sahaja berjaya menjaringkan dua gol tetapi turut memainkan peranan penting dengan merakam dua bantuan jaringan buat The Red Giants.
Lebih menarik, tiga mata itu menyaksikan Selangor kembali berada pada landasan kemenangan selepas gagal melakukannya dalam empat perlawanan terakhir sejak menewaskan Petaling Jaya City FC, 2 Mei lalu.
Ifedayo tidak menunggu lama untuk menghasilkan gol pertama buat skuad bimbingan Karsten Neitzel itu menerusi sepakan penalti pada minit ke-16.
Penyerang import kelahiran Nigeria yang mempunyai kerakyatan Bahrain itu terus menjadi penggerak serangan Selangor apabila melakukan hantaran cantik kepada Danial Asri untuk meledak gol kedua pasukan pada minit ke-49.
Ifedayo sekali lagi tidak mementingkan diri sendiri apabila menanduk bola kepada Sean Selvaraj yang langsung tidak dikawal benteng pertahanan Penang untuk gol ketiga Selangor pada minit ke-57.

Penang harus menyalahkan diri sendiri selepas mensia-sikan deretan peluang untuk bangkit dalam perlawanan itu meskipun memperoleh gol pertama menerusi David Rowly pada separuh masa pertama.
Apa tidaknya, kapten Penang, Endrick dos Santos gagal menyempurnakan sepakan penalti apabila memilih untuk merembat tinggi melewati palang gol Selangor pada minit ke-62.
Skuad bimbingan Thomas Trucha itu sekali lagi dihadiahkan sepakan penalti tetapi kali ini percubaan Rafael Vitor lemah dan berjaya ditangkap kemas penjaga gol Selangor, Khairulazhan Khalid.
Sebaliknya, Ifedayo yang berjaya menjaringkan gol kedua peribadi sekali gus melengkapkan kemenangan bergaya Selangor dengan keputusan 4-1 ke atas Penang. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


JDT berpesta gol benam Perak FC 5-0
Oleh MOHAMAD FAIZAL HASHIM

31 Julai 2021, 11:20 pm
ISKANDAR PUTERI – Penyerang sensasi, Bergson Da Silva muncul wira Johor Darul Ta’zim (JDT) apabila meledak hatrik ketika membantu pasukan berpesta gol menewaskan Perak FC 5-0 pada aksi Liga Super di Stadium Sultan Ibrahim, di sini malam tadi.
Jaringan hatrik itu adalah yang pertama buat pemain kelahiran berusia 30 tahun itu bersama JDT sekali gus menambah jaringan peribadinya sebanyak 16 gol musim ini.
Kemenangan tersebut menyaksikan skuad Harimau Selatan terus selesa di persada liga selepas mengutip 39 mata menerusi 16 perlawanan, sembilan mata di hadapan Terengganu FC yang kurang satu perlawanan.
Pasukan tuan rumah mempamerkan aksi bertenaga sebaik minit pertama hingga memaksa pasukan lawan untuk bermain lebih banyak bertahan bagi mengelakkan gawang dibolosi.
Percubaan pertama JDT ke arah gol lawang menerusi percubaan Gonzalo Cabrera yang melepaskan rembatan luar kotak berjaya ditangkap kemas penjaga gawang, Muhammad Azri Ghani.
Kubu ampuh skuad The Bos Gaurus yang banyak bertahan di gawang sendiri itu akhirnya bocor hasil jaringan Bergson pada minit ke-19.

Pemain kelahiran Brazil itu bijak menerima jolokan Cabrera sebelum bertindak lincah melepasi kawalan Charles William dan Mohamad Idris Ahmad sebelum melepaskan rembatan kaki kiri menewaskan penjaga gol.
Bersambung babak kedua, Bergson tidak menunggu lama untuk menambah jaringan pada minit ke-47 bagi menambah derita kepada pasukan bimbingan Chong Yee Fatt.
Gerakan yang dimulakan oleh Safawi Rasid di bahagian sayap kanan melepasi kawalan pemain bek lawan sebelum melorong bola kepada Bergson yang bijak memanfaatkan hantaran tersebut.
Tersentak jaringan awal di babak kedua itu, Yee Fatt membuat pertukaran untuk cuba bangkit pada perlawanan itu.
Namun begitu, pasukan JDT terus menambah duka buat pasukan Perak apabila Bergson melengkapkan hatrik apabila bijak memanfaatkan hantaran lintang Afiq Fazail melepasi kawalan K. Pavithran untuk menjaringkan gol ketiga pada minit ke-58.
Skuad The Bos Gaurus bagaikan hilang punca itu terus dihukum juara Liga Super tujuh kali itu apabila Cabrera menambah dua gol dalam 10 minit trakhir permainan bagi menghukum pasukan lawan.
Pada minit ke-82, Cabrera melepaskan rembatan deras bagi menewaskan penjaga gol sebelum menyempurnakan sepakan penalti bagi menambah gol peribadinya pada perlawanan itu melengkapkan malam gemilang buat JDT. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


NSFC belasah Perak FC II 5-0
Oleh AFIFI HAFIZ MOHD NOR

31 Julai 2021, 11:07 pm
SEREMBAN – Negeri Sembilan FC (NSFC) menang bergaya dalam perlawanan Liga Premier menentang Perak FC II di Stadium Tuanku Abdul Rahman, Paroi di sini malam tadi.
Keputusan 5-0 dalam perlawanan di laman sendiri dihasilkan menerusi sepakan percuma Ketua pasukan NSFC, Zaquan Adha Abd Razak dan berjaya dijaringkan oleh Nasrullah Haniff Johan pada minit ke-19.
Dua minit selepas itu, serangan balas Perak FC II, melalui tandukan Muhammad Nazirul Afif Ibrahim terkena palang gol dan gagal untuk meyamakan kedudukan.
Pada minit ke-29 Zaquan Adha dilayangkan kad kuning oleh pengadil.
Cubaan NSFC untuk menjarakkan kedudukan membuahkan hasil pada minit ke-32 apabila Javabilaarivin Nyanasegar berjaya menjaringkan gol menerusi sepakan dalam kotak penalti.
NSFC berjaya menjaringkan gol ketiga pada minit ke-41 melalui tandukan Alain Thierry Akono Akono untuk kedudukan selesa.

Selang empat minit selepas itu penyerang NSFC, Kouassi Francis Kone berjaya menghasilkan gol keempat.
Tambahan masa dua minit untuk perlawanan separuh masa pertama. Pada minit ke-81 Zaquan Adha berjaya menjaringkan gol kelima untuk NSFC.
Kemenangan itu memberikan tiga mata pada pasukan NSFC sekali gus mendapat tangga teratas liga. Perlawanan tamat selepas tambahan masa dua minit. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


120 jenazah Covid-19 di Tanah Perkuburan Islam Selat Klang
Oleh MOHAMAD NAUFAL MOHAMAD IDRIS

31 Julai 2021, 10:15 pm
KLANG – Tanah Perkuburan Islam Selat Klang di sini yang dikhususkan untuk jenazah Covid-19 telah menerima seramai 120 mangsa sejak 17 Julai lalu.
Perkara itu dimaklumkan petugas kubur kawasan tersebut, Ahmad Nordin dengan kebanyakan jenazah dari sekitar daerah Klang iaitu dari Andalas, Kampung Jawa, Kampung Delek, Bukit Tinggi.
Katanya, secara purata kira-kira lima jenazah Covid-19 dikebumikan di tanah perkuburan itu setiap hari.
“Untuk hari ini, dianggarkan 21 jenazah Covid-19 dari Hospital Tengku Ampuan Rahimah ( HTAR ) dikebumikan secara berperingkat hari ini.
“Kawasan tanah perkuburan ini masih mampu memuatkan 500 jenazah lagi kerana terdapat beberapa ruang kawasan kubur yang masih boleh digunakan,” katanya ketika ditemui hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Polis terima laporan berhubung himpunan Keluar dan #Lawan
Oleh EDDY AQMAL MOHAMED HAMIDI

31 Julai 2021, 10:04 pm
KUALA LUMPUR – Polis Kuala Lumpur memaklumkan telah menerima satu laporan polis berhubung perhimpunan ‘Keluar dan #Lawan’ yang berlangsung di ibu negara pagi tadi serta telah membuka siasatan ke atas perkara tersebut.
Ketua Polis Kuala Lumpur, Datuk Azmi Abu Kassim berkata, laporan polis berkenaan diterima pada pukul 3.04 petang tadi dan susulan itu, semua individu yang telah dikenal pasti akan dipanggil untuk memberikan keterangan.
“Kesemua mereka yang telah dikenal pasti akan dipanggil untuk memberikan keterangan di Ibu Pejabat Polis Daerah Dang Wangi dalam masa terdekat.
“Jika cukup keterangan, kesemua mereka akan dikenakan tindakan kompaun di bawah Seksyen 21A Akta 342 dan Peraturan 17(1) Peraturan-Peraturan Pencegahan dan Pengawalan Penyakit Berjangkit (PPPDPB) (Langkah-langkah di dalam Kawasan Tempatan Jangkitan (Pelan Pemulihan Negara (PPN)) 2021,” katanya dalam satu keterangan hari ini.
Menurut beliau, Polis Kuala Lumpur sebelum ini telah menyatakan bahawa tiada sebarang perhimpunan yang dibenarkan kerana negara masih berada dalam tempoh PPN dan tindakan akan diambil terhadap mana-mana pihak yang menganjurkan sebarang perhimpunan dan berhimpun di sekitar ibu negara kerana kesalahan melanggar SOP.
Terdahulu, Kosmo! Online hari ini melaporkan tentang himpunan ‘Keluar dan #Lawan’ di ibu negara yang merancang untuk berarak ke Dataran Merdeka bagi mendesak agar Perdana Menteri dan barisan kabinetnya meletakkan jawatan.

Sementara itu, Azmi turut memaklumkan bahawa pihaknya turut terkesan satu video tular berdurasi 14 saat memaparkan perarakan beramai-ramai di sebatang jalan yang dikatakan berlaku di Kuala Lumpur.
“Semakan mendapati, kejadian tersebut tidak berlaku di Kuala Lumpur dan orang ramai dinasihatkan supaya tidak menularkan sesuatu perkara yang tidak sahih kerana dikhuatiri menimbulkan kegusaran masyarakat.
“Polis Kuala Lumpur menasihatkan orang ramai supaya mematuhi SOP PPN dan tidak terlibat dengan sebarang perhimpunan memandangkan ancaman pandemik Covid-19 yang masih melanda negara kita,” tegas beliau.
Orang ramai yang mempunyai sebarang pertanyaan atau maklumat diminta untuk menyalurkannya dengan cara menghubungi Hotline Polis Kuala Lumpur di talian 03-2146 0584/ 585 atau mana-mana balai polis yang berdekatan.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Vaksinasi ‘walk-in’ di 12 PPV Selangor
Oleh ISKANDAR SHAH MOHAMED

31 Julai 2021, 10:01 pm
Gambar hiasan
SHAH ALAM – Program vaksinasi secara ‘walk-in’ akan dilaksanakan di 12 Pusat Pemberian Vaksin (PPV) di Selangor berkuat kuasa pada Isnin ini.
Menteri Besar Selangor, Datuk Amirudin Shari berkata, pelaksanaan program di kawasan Dewan Undangan Negeri (DUN) itu memudahkan proses vaksinasi selain temujanji menerusi aplikasi MySejahtera dan SELangkah.
“Program vaksinasi berkenaan akan berkuatkuasa pada 2 Ogos ini dan tertakluk kepada jadual pelaksanaan di DUN berkaitan.
“Setiap PPV itu akan diperuntukkan sebanyak 1,300 suntikan sehari dengan jangkaan dua hari bagi setiap DUN,” katanya dalam kenyataan di sini, hari ini.
Pelaksanaan vaksinasi secara walk-in sehingga 2 September depan itu antaranya di PPV Dewan Banting Baru, Morib; Dewan Pandan Indah; Dewan Majlis Bandar Baru, Kuala Selangor; Dewan Dato’ Abdul Hamid, Batang Kali dan Dewan Sekolah Cina, Ijok .
Turut melaksanakan kaedah tersebut adalah PPV Dewan Orang Ramai Hulu Bernam; Dewan Seri Siantan, Selayang; Dewan Sri Cempaka, Kajang dan Dewan Eng Ann, Klang.

Ia diikuti PPV Dewan Komuniti Putra Perdana, Dengkil; Dewan Maktab Rendah Sains Mara (MRSM) Sungai Besar  dan Dewan MPAJ AU5, Ampang.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Geng Saku Brother dicekup
Oleh DIYANATUL ATIQAH ZAKARYA

31 Julai 2021, 10:06 pm
MELAKA – Tiga lelaki ahli Geng Saku Brother yang aktif mencuri pelbagai barang penjagaan kulit dan kebersihan diri menggunakan poket pakaian sejak dua bulan lalu akhirnya dicekup polis.
Ketiga-tiga suspek termasuk seorang warga asing berusia antara 38 hingga 46 tahun itu ditahan dalam tiga serbuan berasingan pada 24 hingga 27 Julai lalu di sekitar negeri ini.
Ketua Polis Daerah Melaka Tengah, Asisten Komisioner Afzanizar Ahmad berkata, satu pasukan khas telah ditubuhkan bagi mengesan sindiket tersebut selepas polis menerima lima laporan berhubung kecurian di beberapa pasar raya sejak Mei lalu.
Katanya, hasil risikan, sepasukan pegawai dan anggota daripada Bahagian Siasatan Jenayah Ibu Pejabat Polis Daerah Melaka Tengah berjaya memberkas tiga suspek dikenali sebagai Geng Saku Brother.
“Polis berjaya memberkas suspek pertama pada 24 Julai di Malim dan susulan penangkapan itu, ketua kumpulan dikenali sebagai Brother berusia 46 tahun ditahan di sebuah chalet di Kampung Pengkalan Balak, Masjid Tanah pada keesokkannya.
“Pelbagai barang dicuri yang dianggarkan bernilai RM10,000 ditemui di sebuah rumah yang disewa suspek sebagai stor penyimpanan di Taman Ayer Molek Perdana,” katanya ketika dihubungi di sini, hari ini.

Tambahnya, dua lagi suspek diberkas merupakan ahli sindiket yang bertindak sebagai individu melakukan kerja-kerja mencuri di pasar raya.
Katanya, kesemua suspek kini ditahan bagi membantu siasatan mengikut Seksyen 380 Kanun Keseksaan kerana mencuri. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


KL City, Melaka United sama handal
Oleh KOSMO!

31 Julai 2021, 11:17 pm
PETALING JAYA – Pasukan Kuala Lumpur City (KL City) terus menjadi ‘pakar’ seri Liga Super apabila meraih keputusan seri 1-1 ketika bertemu Melaka United sebentar tadi.
Pada aksi di Stadium Kuala Lumpur, Cheras itu, pasukan Melaka United yang dibimbing oleh Zainal Abidin Hassan tampil dengan momentum positif selepas berjaya mengejutkan Terengganu FC (TFC) pada saingan sebelum ini.
Skuad Hang Jebat dilihat bermula garang apabila mendominasi perlawanan dengan memberi kesukaran buat pasukan tuan rumah yang dikendalikan oleh Bojan Hodak itu khususnya pada babak pertama.
Namun, jentera kedua-dua pasukan agak tumpul apabila gagal menyudahkan peluang terhidang dengan keputusan terikat sehingga separuh masa pertama tamat.
Bersambung pada babak kedua, skuad KL City dilihat memperkemaskan jentera serangan dan berjaya meraih gol hasil ledakan Zhafri Yahya pada minit ke-53.
Tersentak dengan gol tersebut, Melaka berusaha untuk mencari gol penyamaan tetapi hanya berjaya memecahkan kebuntuan pada masa kecederaan menerusi jaringan pemain import, Jang Suk-won.

Keputusan tersebut pasti mengecewakan hasrat pasukan tuan rumah yang telah mencatat keputusan seri pada tiga perlawanan berturut-turut.
KL City ketika ini mengutip 20 mata manakala Melaka United ketinggalan dengan 16 mata selepas mengharungi 16 perlawanan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dikhuatiri lemas ketika mandi Sungai Cherul
Oleh NIK NUR IZZATUL HAZWANI NIK ADNAN

31 Julai 2021, 11:15 pm
KEMAMAN – Keseronokan enam sahabat mandi di Sungai Cherul berhampiran Kampung Lubuk Batu, Chukai di sini hari ini berakhir duka apabila salah seorang daripada mereka hilang dikhuatiri lemas.
Mangsa, Mohamad Shafiq Ab. Llah, 20, dipercayai dihanyutkan arus deras sungai disebabkan fenomena kepala air pada 6 petang.
Ketua Zon Dua Jabatan Bomba dan Penyelamat (JBPM) Terengganu, Azman Alias berkata, sewaktu kejadian, mangsa dan lima rakannya yang kesemua berusia 20-an sedang leka mandi di sungai berkenaan sebagai sebahagian aktiviti hujung minggu mereka.
“Tidak lama kemudian berlaku fenomena kepala air dipercayai disebabkan hujan lebat yang melanda hulu sungai.
“Kesemua berjaya menyelamatkan diri dengan segera berenang ke tebing sungai kecuali mangsa yang hilang dipercayai dihanyut arus deras berkenaan,” katanya di sini hari ini.
Azman berkata, sepasukan anggota dari Balai Bomba dan Penyelamat (BBP) Cheneh dekat sini dengan bantuan Pasukan Penyelamat di Air (PPDA) dari BBP Chukai bergegas ke lokasi kejadian sebaik menerima maklumat pada 6.37 petang.

Beliau berkata, setakat ini, operasi mencari dan menyelamat masih gagal menemui mangsa. dan operasi mencari dan menyelamat akan disambung pada pagi esok. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tulisan di bag rider undang sebak
Oleh KOSMO!

31 Julai 2021, 8:30 pm
PETALING JAYA – Tindakan seorang penghantar makanan menulis perkataan ‘Al-Fatihah Umi dan Abah’ di beg penghantarannya mengundang sebak netizen.
Foto penghantar makanan berkenaan yang dimuat naik di laman Facebook FoodPanda Rider Malaysia turut tular dan mendapat pelbagai reaksi dari netizen.
Tinjauan Kosmo! di ruang komen mendapati, rata-rata netizen meluahkan rasa sebak di samping turut mendoakan penghantar makanan itu dipermudahkan segala urusannya dan sentiasa tabah.
“Al-Fatihah. Salam takziah, semoga Allah beri kesihatan yang baik dan dimurahkan rezeki buat adik ini,” kata Adawiah.
“Kosong hidup tanpa ibu dan ayah. Al Fatihah,” luah Muhd Faris.
“Jika nampak rider di jalanan doakan mereka selamat sampai ke rumah. Mungkin anak dan isteri sedang setia menanti. Mereka berhujan berpanas mencari rezeki, apa salahnya kita tadahkan tangan mendoakan mereka,” kata Hisham. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ebit Lew hadiahkan HTAR bas
Oleh KOSMO!

31 Julai 2021, 8:44 pm
PETALING JAYA – Pendakwah bebas, Ebit Lew bermurah hati menghadiahkan sebuah bas untuk kegunaan Hospital Tengku Ampuan Rahimah (HTAR), Klang hari ini.
Melalui perkongsian di Facebooknya tadi, Ebit memaklumkan bas itu diberikan untuk keperluan membawa pesakit Covid-19 yang perlu dipindahkan ke mana-mana pusat kuarantin.
“Terima kasih Allah. Terima kasih semua saudaraku tanpa mengira bangsa dan agama. Dengan rasa rendah diri dan syukur dapat kami hadiahkan bas untuk Hospital Klang.
“Masa hantar bas diserahkan dengan geran pada hospital tadi banyak nampak van jenazah di hospital. Usaha kecil ini berbanding usaha ramai orang lain sama ada kerajaan, pertubuhan bukan kerajaan (NGO) atau persendirian lain yang lebih jauh kedepan membantu,” katanya.
Menurut Ebit, para doktor dan Timbalan Pengarah Hospital tersebut amat berterima kasih ke atas pemberiannya itu.
“Sebenarnya kami yang berterima kasih atas jasa tuan puan semua petugas barisan hadapan. Allah sahaja yang membalasnya.

“Mudah-mudahan pemberian bas ini dapat meringankan sikit beban Hospital Klang ini. Terima kasih sahabat semua,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kabin antivirus didakwa mampu bunuh Covid-19
Oleh KOSMO!

31 Julai 2021, 9:30 pm
JAKARTA – Seorang lelaki dari Bandung menghasilkan sebuah kabin antivirus yang berfungsi sebagai pensteril udara serta didakwa mampu membunuh pelbagai jenis virus termasuk Covid-19 dan varian Delta, lapor rangkaian televisyen iNews hari ini.
Menurut lelaki tersebut, Simon Sajaya, kabin yang dinamakan sebagai Kabin Pesakit Delta itu turut dilengkapi dengan kemudahan yang dapat menampung keperluan pesakit yang menjalani kuarantin kendiri.
“Kabin ini dicipta khas untuk pesakit yang sedang menjalani kuarantin kendiri.
“Apabila pesakit duduk di dalamnya, mereka akan cepat sembuh kerana udara di dalam ruang itu telah disteril daripada pelbagai jenis virus termasuk koronavirus dan varian Delta,” katanya.
Sementara itu, menurut laporan Detik.com, pesakit Covid-19 yang diletakkan di dalam kabin tersebut akan menghirup udara yang telah dibersihkan menggunakan teknologi penapisan Udara Zarah Berkecekapan Tinggi (HEPA).
“Di dalamnya, terdapat pembersih udara antivirus yang menyedut udara di dalam kabin, lalu udara itu akan terkena sinaran ultra ungu.

“Ini seterusnya akan membunuh virus di dalam kabin tersebut, sekali gus menjadikan udara bersih kerana sudah disteril,” jelasnya.
Sebelum ini, Simon pernah mencipta alat penapis udara anticovid dan baju vitamin D yang didakwa mampu memperkuatkan daya imunisasi badan.
Penapis udara tersebut berfungsi dengan menggunakan sinaran ultra ungu dan didakwa dapat membersihkan dua hingga 10 meter padu udara dalam masa seminit.
Ia boleh diletakkan di dalam bilik kuarantin pesakit Covid-19 untuk menapis udara dan membunuh bakteria serta virus sehingga bersih. – AGENSI


Rhys Williams positif Covid-19, denggi
Oleh NUR HUDA MUSA

31 Julai 2021, 9:03 pm
PETALING JAYA – Selebriti media sosial warganegara Britain yang tinggal di Malaysia, Rhys Williams mengesahkan dirinya positif Covid-19 serta denggi.
Rhys yang merupakan vlogger makanan itu melalui Facebooknya memberitahu, dia serta keluarganya disahkan positif Covid-19 sejak minggu lepas lagi tetapi anak serta isterinya hanya mengalami simptom biasa dan menjalani kuarantin di rumah.
“Disebabkan simptom saya lebih teruk, sekali dengan pneumonia dalam paru-paru (Covid-19 kategori 3), atas nasihat doktor saya masuk ke hospital untuk mendapatkan rawatan.
“Saya juga dapat tahu saya positif denggi. Kepada semua rakan-rakan dan pengikut saya, saya ingin mohon maaf jika ada kekurangan atau kesilapan sepanjang kita kenal,” katanya.
Rhys berkata, dia juga mahu mengucapkan terima kasih kepada semua yang sentiasa menyokongnya.
“Covid-19 itu benar, tolong doakan saya dan keluarga. Kekal selamat semua,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


UFO mungkin dron makhluk asing intip Bumi
Oleh KOSMO!

31 Julai 2021, 9:30 pm
WASHINGTON – Seorang profesor Universiti Harvard di Massachusetts mendakwa bahawa objek terbang tidak dikenali (UFO) mungkin merupakan alat kepintaran buatan (AI) daripada peradaban makhluk asing yang mengintip Bumi, lapor akhbar Daily Star semalam.
Profesor Avi Loeb yang merupakan pakar astrofizik Universiti Harvard telah melancarkan misi baharu bagi mencari jawapan adakah manusia bersendirian di alam semesta.
Loeb terkenal pada 2018 selepas beliau mendakwa bahawa objek angkasa Oumuamua yang terbang melintasi Bumi mungkin merupakan serpihan angkasa milik makhluk asing.
“Ia mungkin merupakan sesuatu yang berasal dari luar Bumi. Kebanyakan bintang terhasil sebelum matahari iaitu berbilion-bilion tahun lalu.
“Bayangkan satu peradaban yang mendahului kita satu bilion tahun,” katanya.
Tambah Loeb, sudah cukup masanya untuk makhluk asing menghantar kapal angkasa dengan kecerdasan buatan ke dunia yang bersifat autonomi.

Prof. Avi Loeb – AFP via Getty Images
“Perkara itu diperlukan kerana jarak antara bintang adalah terlalu jauh dan saya dapat bayangkan peralatan yang diletakkan oleh peradaban itu berbilion-bilion tahun yang lalu.
“Anda hanya memerlukan satu peradaban dan itu sudah cukup untuk mengisi seluruh galaksi dengan replikasi sendiri yang dilengkapi teknologi  AI,” katanya.
Kenyataan Loeb muncul selepas laporan UFO daripada kerajaan Amerika Syarikat (AS) yang menolak untuk menafikan kewujudan makhluk asing.
Pentagon berkata UFO yang dikesan oleh Tentera Laut AS tidak boleh dijelaskan dan Loeb menyifatkan penemuan tersebut adalah penemuan kecil daripada sesuatu yang lebih besar.
Pakar itu menuduh jawatankuasa saintifik sebagai ‘mengelak’ daripada masalah tersebut serta menyembunyikannya daripada masyarakat dunia sejak lebih 60 tahun lalu. -Agensi


Sembilan PPV disenaraikan untuk walk-in
Oleh NOR IDAYU BOSRO

31 Julai 2021, 9:08 pm
PUTRAJAYA – Sebanyak sembilan Pusat Pemberian Vaksin (PPV) disenaraikan bagi melaksanakan pemberian vaksin secara terus tanpa janji temu atau walk-in di Lembah Klang mulai 2 Ogos ini.
PPV tersebut ialah KL Convention Centre (HCO F, HCO G dan HCO H); Bangi Avenue Convention Centre (BACC); Hotel Wyndham, Klang; Dewan Tun Razak, Sabak Bernam; Dewan Komuniti Serendah; Movenpick Hotel & Convention Centre KLIA dan Ideal Convention Centre (IDCC), Shah Alam.
Pasukan Petugas Khas Imunisasi Covid-19 (CITF) dalam satu kenyataan berkata, terdapat dua kaedah pelaksanaan iaitu vaksinasi secara walk-in di PPV terpilih di Lembah Klang dan melalui program jangkauan ke kawasan di pinggiran Lembah Klang terutamanya bagi golongan rentan atau yang mempunyai kekangan teknologi.
Kenyataan itu berkata, bagi kaedah pertama, program itu dibahagikan kepada dua tarikh iaitu 2 hingga 4 Ogos dikhaskan khusus untuk individu 40 tahun ke atas atau golongan komorbid di Lembah Klang manakala, bagi 5 hingga 22 Ogos pula dikhususkan kepada semua warganegara Malaysia berusia 18 tahun ke atas di Lembah Klang.
“Program secara walk-in ini bermula pukul 2 petang pada setiap hari tertakluk kepada hari operasi PPV masing-masing,” katanya di sini hari ini.
CITF memaklumkan, individu yang hadir ke program itu dikehendaki membawa bukti menunjukkan lokasi bermastautin di Lembah Klang seperti alamatdi kad pengenalan, lesen memandu, sebarang bil utiliti atau kad kredit, kad pekerja, kad pelajar, surat perjanjian atau lain-lain lagi.

Bagi golongan komorbid pula, CITF berkata, individu berkenaan diminta membawa sebarang bukti yang menunjukkan merekakomorbid seperti kad rawatan atau kad janji temu.
“First-come-first-serve basis bergantung kepada kapasiti bekalan di PPV yang mana individu walk-in akan diletakkan di bawah senarai menunggu untuk hadir semula pada keesokannya sekiranya bekalan vaksin pada hari berkenaan habis digunakan,” katanya.
Sementara itu, CITF berkata, warga asing dibenarkan walk-in hanya di PPV Stadium Nasional Bukit Jalil mulai 9 Ogos hingga 11 Ogos bagi golongan komorbid dan berumur 40 tahun ke atas di Lembah Klang dan  12 Ogos hingga 22 Ogos bagi kumpulan berusia 18 tahun ke atas.
“Bagi mereka tidak mempunyai dokumen pengenalan atau perjalanan yang sah, akan melalui proses ditetapkan dalam satu Garis Panduan Pengurusan Pemberian Vaksin Kepada Individu Bukan Warganegara dikeluarkan oleh CITF,” katanya
CITF juga mengingatkan bahawa walk-in hanyalah untuk penduduk di Lembah Klang dan individu yang sudah mendapat janji temu adalah tidak dibenarkan untuk walk-in.
“Selain itu, adalah dimaklumkan bahawa golongan ibu hamil tidak perlu untuk walk-in bagi mendapatkan vaksinasi sebaliknya janji temu mereka akan diberikan melalui MySejahtera.
“Mereka juga tidak dibenarkan untuk membatalkan janji temu yang diberikan bagi tujuan walk-in sekiranya janji temu sedia ada adalah pada tarikh yang akan datang,” katanya.
Dalam pada itu, bagi kaedah vaksinasi secara walk-in melalui program jangkauan di kawasan pinggir Lembah Klang, CITF berkata, ia akan bermula secara berperingkat pada 9 Ogos ini.
Menurutnya, jadual pergerakan, iaitu tarikh dan lokasi bergantung kepada perancangan pihak terbabit, seperti badan bukan kerajaan dan agensi kerajaan yang menganjurkan Mobilisasi Vaksin Komuniti (MOVAK) serta lain-lain agensi seperti Pejabat Daerah dan Pejabat Kesihatan di kawasan sasaran.
“Hebahan tarikh, masa dan lokasi akan dilakukan melalui media sosial, media tradisional dan melalui kerjasama dengan Pejabat Daerah yang berkenaan serta Jabatan Penerangan Negeri Selangor,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pengusaha kosmetik makan durian beramai-ramai disiasat polis
Oleh EDDY AQMAL MOHAMED HAMIDI

31 Julai 2021, 9:34 pm
PETALING JAYA – Polis akan memanggil seorang pengusaha kosmetik terkenal untuk diambil keterangan susulan penularan sekeping tangkap layar daripada video siaran langsung memaparkan lelaki berkenaan sedang menikmati buah durian bersama beberapa individu lain.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, pihaknya telah terkesan tangkap layar tersebut kira-kira pukul 1.10 tengah hari semalam dan mendapati ia telah dikongsikan lebih daripada 4,000 kali di laman media sosial.
“Semakan di bahagian komen pula mendapati banyak netizen yang telah menanda akaun (tag) media sosial Polis Diraja Malaysia bagi menggesa tindakan diambil terhadap individu tersebut.
“Kira-kira pukul 4 petang tadi pula, pihak polis telah menerima satu laporan polis berhubung perkara tersebut,” katanya menerusi satu kenyataan di sini hari ini.
Jelas beliau, penularan tangkap layar itu telah mengundang pelbagai spekulasi dalam kalangan masyarakat kerana perbuatan beliau didapati melanggar peraturan prosedur operasi standard (SOP) Pelan Pemulihan Negara (PPN) Fasa 1 oleh Majlis Keselamatan Negara.
“Polis dari Ibu Pejabat Polis Daerah Petaling Jaya telah menjalankan siasatan di bawah Peraturan 17(1) Peraturan-peraturan Pencegahan dan Pengawalan Penyakit Berjangkit (PPPPB) (PPN) 2021 dan di bawah Seksyen 233 Akta Komunikasi dan Multimedia Malaysia.

“Pengusaha kosmetik tersebut turut akan dipanggil untuk membantu siasatan,” tegas beliau.
Tambah Ku Mashariman, pihak polis menasihatkan orang ramai supaya sentiasa mematuhi SOP PPN Fasa 1 yang telah ditetapkan oleh kerajaan dalam usaha untuk memutuskan rantaian pandemik Covid-19.
“Orang ramai juga diingatkan agar berhati-hati dalam memuat naik atau berkongsi apa-apa kenyataan serta kandungan di media sosial supaya tidak mewujudkan satu spekulasi negatif yang boleh mendatangkan fitnah atau kemudaratan kepada ketenteraman awam,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Elaine Thompson ratu pecut Olimpik
Oleh KOSMO!

31 Julai 2021, 9:23 pm
ELAINE Thompson dinobatkan sebagai ratu pecut Sukan Olimpik Tokyo 2020 selepas menjuarai final 100 meter (m) wanita dengan catatan masa 10.61 saat (s) di Stadium Olimpik sebentar tadi.
Ratu pecut Jamaica itu memenanginya dengan rekod baharu Olimpik memadam catatan lama berusia 33 tahun, 10.62s milik Florence Griffith Joyner dari Amerika Syarikat yang melakukannya di Seoul, Korea Selatan pada 1988.
Kejayaan itu juga membolehkan Elaiune Thompson mempertahankan gelaran ratu pecut yang dimenanginya sewaktu edisi Rio 2016.
Lebih menarik, pingat perak dan gangsa dimenangi dua lagi pelari Jamaica iaitu Shelly Ann-Fraser Pryce dengan catatan 10.74s serta Shericka Jackson yang mencatatkan 10.76s. – AGENSI


Tiada wang beli susu anak, bapa ‘korban’ kasut untuk dibarter
Oleh KOSMO!

31 Julai 2021, 10:00 pm
JAKARTA – Seorang bapa yang tidak mempunyai wang untuk membeli susu anaknya terpaksa ‘mengorbankan’ kasut kesayangan miliknya untuk ditukar dengan susu formula, lapor laman berita Suara.com hari ini.
Menerusi satu hantaran yang tular di Facebook, lelaki bernama Ari itu menawarkan sepasang kasut miliknya kepada mana-mana individu yang boleh memberikannya susu formula.
“Mohon maaf, saya bukan menjual tetapi mencari barang pertukaran. Sekiranya ada yang berminat dengan kasut kulit jenama Draxvil bersaiz 41, saya mohon untuk ditukar dengan susu formula Dancow 1+ pek 1 kilogram.
“Maaf, jangan tanya harga kerana saya tidak menjual. Jika ada yang berminat, mohon ditukar dengan susu Dancow sahaja,” tulisnya pada satu hantaran di Facebook.
Sebaik mendapat tahu mengenai hantaran tersebut, Ketua Polis Solo, Ade Safri Simannuntak bertindak membelikan susu formula itu  kepada Ari yang dihantarkan oleh anggotanya ke rumah lelaki berkenaan.
Ketika bantuan diserahkan, seorang kanak-kanak berumur empat tahun yang dipercayai anak Ari dilihat sedang berdiri sambil menangis.

“Saya mengucapkan ribuan terima kasih atas bantuan yang telah diberikan ini,” kata Ari. – AGENSI


Blake ke separuh akhir 100m
Oleh KOSMO!

31 Julai 2021, 9:16 pm
JAGUH pecut Jamaica, Yohann Blake berpeluang meneruskan legasi Usain Bolt di pentas Sukan Olimpik dengan memenangi pingat emas 100 meter (m) pada edisi Tokyo 2020.
Ia selepas Blake menepati ramalan mara ke separuh akhir esok selepas meraih tempat kedua saringan tujuh dengan catatan masa 10.06 saat (s) di Stadium Olimpik hari ini.
Pelari berusia 31 tahun itu juga seolah-olah masih menyimpan tenaganya apabila memperlahan larian ketika menuju garisan penamat membenarkan atlet Australia, Rohan Brownin memenangi saringan tujuh dengan catatan 10.01s.
Blake akan berhadapan dengan jaguh-jaguh seperti Andre de Grasse dari Kanada, Jimmy Vicaut (Perancis) dan Fred Kerley (Amerika Syarikat) dalam saingan separuh akhir satu untuk memburu tempat automatik ke final malam esok.
Sebagai rekod, pencapaian terbaik Blake dalam acara 100m di Sukan Olimpik adalah pingat perak sewaktu edisi London 2012
Justeru, persaraan Bolt pada 2017 dilihat membuka peluang buat Blake untuk cuba memenangi pingat emas 100m Olimpik yang selama ini dimenangi legenda pecut dunia itu sejak edisi Beijing 2008. – AGENSI


Wanita sertai acara berbasikal sambil berbogel selepas diminta netizen
Oleh KOSMO!

31 Julai 2021, 7:14 pm
LONDON – Seorang wanita di Britain mengaku bahawa dia gementar menyertai  acara berbasikal sambil berbogel, namun memberanikan diri kerana permintaan pengikutnya di laman Instagram, lapor akhbar Daily Star semalam.
Laura Poole, 29 menyertai acara Menunggang Basikal Berbogel Sedunia di Cardiff, Wales baru-baru ini.
Laura  berkata, penyertaannya pada saat-saat akhir itu adalah setelah mendapat sokongan daripada para pengikutnya di Instagram.
“Saya berfikir adakah saya perlu menyertainya? Jadi, saya memuat naik persoalan itu di Instagram dan tiada seorang pun daripada pengikut saya yang melarang,” katanya.
Tambah Laura, meskipun berasa gementar pada permulan acara, dia menyifatkan pengalaman itu sebagai  penuh dengan elemen positif.
“Ia amat seronok dan mengujakan. Kami ketawa dan bersorak apabila orang ramai melihat ke arah kami.

“Peserta lelaki lebih ramai berbanding wanita dan kebanyakannya lebih berusia daripada saya. Jadi, saya ialah salah seorang peserta termuda,” ujarnya.
Acara Menunggang Basikal Berbogel Sedunia berlangsung di beberapa bandar di seluruh dunia pada musim panas setiap tahun termasuk di Madrid, Toronto, dan Bandar Raya Mexico.
Ia diadakan bertujuan untuk mengetengahkan bahaya yang dihadapi penunggang basikal di bandar-bandar, selain turut menjadi satu daripada cara orang ramai meluahkan perasaan positif terhadap tubuh badan mereka.
Para peserta digalakkan untuk tampil ‘seberani mungkin’ serta sanggup berdepan dengan apa-apa tahap bogel yang mereka selesa. – AGENSI


Pakar sakit puan guna sperma sendiri hamilkan ratusan wanita
Oleh KOSMO!

31 Julai 2021, 8:00 pm
OTTAWA, KANADA – Seorang pakar sakit puan sebuah klinik kesuburan di Kanada  bersetuju  membayar  saman berjumlah AS$10 juta (RM42.2 juta) kerana menggunakan sperma yang salah termasuk miliknya sendiri terhadap sekurang-kurangnya 100 pesakit wanita, lapor laman berita United Press International semalam.
Norman Barwin mengaku tidak bersalah atas tuduhan tersebut tetapi  memilih untuk membayar tuntutan gantirugi seperti yang dinyatakan  oleh sebuah firma guaman yang mewakili sebilangan pelanggannya.
“Barwin menafikan dan akan terus menafikan kesemua dakwaan plaintif,” kata laporan kes sebanyak 74 muka surat itu.
Menurut perjanjian penyelesaian yang dicapai, Barwin memilih untuk menyelesaikan tuntutan tersebut bagi mengelak dirinya daripada terus membelanjakan lebih banyak wang untuk perbicaraan kes itu.
Tuntutan  mahkamah kes itu dikemukakan pada tahun 2016 oleh keluarga Dixon yang menuduh Barwin melakukan inseminasi buatan terhadap Davina Dixon menggunakan sperma miliknya dan bukannya sperma suami wanita itu, Daniel Dixon.
Ia adalah susulan  hasil ujian asid deoksiribonukleik (DNA) pada tahun 2016 yang mendapati Daniel bukan bapa kandung kepada anak perempuan pasangan tersebut, Rebecca Dixon.

Sejak tuntutan itu dikemukakan, lebih ramai  pesakit Barwin tampil mengemukakan tuduhan serupa.
Daripada kesemua pesakit yang terlibat dalam tuntutan tersebut, 17 daripada anak yang terhasil itu merupakan anak kandung Barwin, manakala 83 lagi tidak diketahui identiti bapa kandung masing-masing.
Menurut laporan, wang penyelesaian berjumlah AS$10 juta (RM42.2 juta) itu akan dibahagikan kepada semua keluarga yang terlibat dalam tuntutan itu.
Ia turut melibatkan beberapa pesakit yang memberikan air mani mereka kepada Barwin, yang kemudiannya digunakan dalam proses inseminasi buatan terhadap pesakit lain. – AGENSI


Warga emas ditemui mati di PKPD Bukit Malut
Oleh NUR AMALINA AZMAN

31 Julai 2021, 7:53 pm
LANGKAWI – Seorang wanita warga emas ditemui mati di rumahnya di Jalan Kolam Udang, Kampung Bukit Malut di sini hari ini.
Kampung Bukit Malut merupakan kawasan yang dikenakan Perintah Kawalan Pergerakan Diperketatkan (PKPD) sejak 27 Julai lalu.
Ketua Polis Daerah Langkawi, Asisten Komisioner Shariman Ashari berkata, mangsa, Aminah Ahmad, 78, disahkan meninggal dunia di rumahnya kira-kira pukul 10.15 pagi tadi.
Kata beliau, maklumat mengenai kematian mangsa disalurkan orang awam ke Ibu Pejabat Polis Daerah Langkawi melalui Perkhidmatan Respons Kecemasan Malaysia (MERS).
“Sejurus selepas menerima panggilan tersebut, anggota polis bersama kakitangan Kementerian Kesihatan (KKM) dengan ambulans bergegas ke rumah mangsa.
“Petugas perubatan kemudian mengesahkan kematian mangsa di tempat kejadian dan mayat mangsa dihantar ke Unit Forensik Hospital Sultanah Maliha untuk tindakan lanjut termasuk ujian Covid-19,” katanya di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lagi kluster akibat rentas negeri di Kelantan
Oleh NOR IDAYU BOSRO

31 Julai 2021, 7:37 pm
PUTRAJAYA – Seorang lelaki yang merentas negeri dari Selangor ke Kelantan untuk menghadiri satu majlis perkahwinan di Kampung Bukit Yong, Pasir Puteh mencetuskan Kluster Kampung Keluat dengan 11 kes positif Covid-19 dikesan setakat ini.
Lampiran rumusan kluster yang disertakan dengan kenyataan Ketua Pengarah Kesihatan menyebut, lelaki berkenaan yang mempunyai sejarah merentas negeri mula bergejala pada 23 Julai sebelum didapati positif pada 27 Julai hasil saringan bergejala.
“Kes indeks berumur 27 tahun dan mempunyai sejarah merentas negeri dari Selangor ke Kelantan pada 20 Julai untuk hadir ke satu majlis perkahwinan yang diadakan pada 21 Julai di Kampung Bukit Yong, Pasir Puteh.
“Nama kluster ini merujuk kepada lokaliti di mana penularan kes-kes dilaporkan berlaku iaitu di Kampung Keluat, Beris Kubor Besar, Bachok,” katanya di sini hari ini.
Sementara itu, satu lagi kluster komuniti melibatkan aktiviti sosial yang berkaitan sambutan perayaan dikesan di  Kampung Gambaron 2, Telupid, Sabah dengan 53 kes positif Covid-19 setakat ini.
Kluster Gambaron 2 itu melibatkan seorang kes indeks lelaki berumur 29 tahun yang dilaporkan positif Covid-19 pada 25 Julai 2021 hasil saringan individu bergejala.

Kedua-dua kluster tersebut merupakan antara 28 kluster baharu yang dikesan hari ini termasuk 12.kluster komuniti. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mayat lelaki ditemui atas katil
Oleh EDDY AQMAL MOHAMED HAMIDI

31 Julai 2021, 7:32 pm
KUALA LUMPUR – Seorang lelaki tempatan ditemui mati dalam keadaan terbaring di atas katil di sebuah bilik di Lorong Ceylon, Bukit Bintang awal pagi tadi.
Ketua Polis Daerah Dang Wangi, Asisten Komisioner Mohamad Zainal Abdullah berkata, pihaknya telah dimaklumkan tentang penemuan mayat lelaki berusia 28 tahun itu oleh isteri si mati kira-kira pukul 4.15 pagi.
“Siasatan awal mendapati mayat lelaki yang bekerja sebagai pengawal keselamatan itu mempunyai kesan lebam pada pergelangan tangan serta dahi dan dipercayai telah dibunuh.
“Mangsa menyewa bilik berkenaan dengan menggunakan nama seorang kenalannya yang juga merupakan warga tempatan berusia 28 tahun dan pihak polis telah menahan lelaki tersebut bagi membantu siasatan,” katanya menerusi satu kenyataan di sini hari ini.
Jelas Mohamad Zainal, pihak polis kini sedang mengenal pasti motif kejadian dan masih menunggu laporan bedah siasat untuk menentukan punca kematian mangsa.
“Kes disiasat di bawah Seksyen 302 Kanun Keseksaan dan orang ramai yang mempunyai sebarang maklumat berhubung kejadian diminta menyalurkannya menerusi talian 03-2600 2222 atau Hotline Polis Kuala Lumpur di talian 03- 2115 9999 atau mana-mana balai polis berhampiran,” ujar beliau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Amylea kibar ‘bendera putih’, rayu derma kilat untuk rawatan bapa
Oleh MOHAMMAD SHAHEMY AZMI

31 Julai 2021, 7:43 pm
PETALING JAYA – Menolak statusnya sebagai seorang selebriti, penyanyi Amylea akhirnya terpaksa merayu kepada orang ramai untuk memberi sumbangan derma kilat bagi tujuan pembiayaan kos rawatan bapanya, Azizan Zainal Abidin, 62, yang menghidap penyakit jantung.
Kata Amylea, dia terpaksa menepis rasa malu meminta bantuan kewangan daripada orang ramai demi untuk melihat bapanya sembuh seperti sediakala.
“Saya betul-betul terdesak. Bukan sebab tidak mahu hantar ayah ke hospital kerajaan, tapi sebab hospital kerajaan sudah penuh dengan pesakit Covid-19. Jadi ayah terpaksa dimasukkan ke hospital swasta.
“Ketika pandemik, saya dan adik-beradik yang lain tidak dapat keluar bekerja. Bapa saya pula tiada insurans,” katanya.
Ujar pelantun lagu Kendati itu lagi, dia bersyukur kerana menerima banyak bantuan daripada pelbagai pihak yang tampil menghulurkan pertolongan kepadanya.
Kata pemenang tempat ketiga program realiti, Akademi Fantasia musim ketiga (AF3) itu, bapanya kini berada dalam keadaan stabil selepas dimasukkan ke Institut Jantung Negara (IJN) pada petang semalam (Jumaat).

“Kami sekeluarga buntu selepas dua hospital kerajaan iaitu Hospital Ampang dan Hospital Serdang menolak untuk menerima pesakit selain daripada pesakit Covid-19
“Memang sebelum ini ayah mendapatkan rawatan di hospital kerajaan, tapi mereka akhirnya terpaksa menolak untuk melakukan rawatan ke atas bapa nak menyarankan kami supaya menghantarnya ke hospital swasta,” ujarnya.
Terdahulu, Amylea terpaksa mengambil pendekatan memohon sumbangan derma kilat menerusi hantaran yang dimuat naik dalam InstaStory miliknya.
Dalam hantaran tersebut, Amylea berkata dia memerlukan bantuan untuk membayar deposit rawatan bapanya di IJN selepas semua hospital kerajaan menolak pesakit lain susulan peningkatan kes Covid-19.
“Adik ipar saya yang sebarkan mesej bantuan derma kilat itu menerusi WhatsApp kumpulan kejiranan kami. Daripada situ kami dapat mengumpul sebanyak RM3,000 yang digunakan untuk membayar deposit di IJN.
“Saya juga terima banyak mesej dalam Instagram (DM) daripada peminat dan rakan-rakan artis yang turut sama memberikan sumbangan. Terima kasih pada semua,” ujarnya.
Ujar penyanyi itu lagi, walaupun dia tidak dapat melawat bapanya, dia tetap boleh berkomunikasi dengan lelaki itu menerusi panggilan video.
“Kalau tidak larat, dia akan meminta bantuan jururawat untuk menghubungi kami,” jelasnya.
Kempen ‘bendera putih’ yang tular sejak bulan lalu merupakan kaedah yang digunakan oleh masyarakat untuk ‘bersuara’ jika ingin meminta bantuan atau sumbangan selepas terjejas akibat pandemik Covid-19.
Untuk rekod, usahawan kosmetik terkenal, Datuk Seri Vida pernah dikritik kerana mempertikaikan kempen bendera putih kerana berpendapat terdapat golongan yang malas untuk berusaha untuk mengubah taraf ekonomi sendiri.- K! ONLINE


Kelantan FC tewas lagi
Oleh YATIMIN ABDULLAH

31 Julai 2021, 7:25 pm
KOTA BHARU – Kelantan FC menerus episod duka apabila tewas 0-2 kepada Terengganu FC II (TFC II) pada aksi Liga Premier di Stadium Sultan Muhammad IV di sini sebentar tadi.
Keputusan itu merupakan kekalahan kedua buat skuad kendalian Marco Ragini dalam minggu ini apabila tumbang 1-2 di tangan PDRM FC pada Rabu lalu.
Dalam perlawanan itu, TFC II terlebih dahulu merobek kubu skuad The Red Warriors (TRW) selaku tuan rumah menerusi rembatan deras Jordan Mintah pada minit ke-8 selepas menerima hantaran lambung daripada rakan sepasukan.
Ketika TRW ghairah menyerang, TFC II mendapat satu peluang keemasan untuk menambah jaringan pada minit ke-25 menerusi rembatan Muhammad Alif Zakaria, namun penjaga gawang, Mohamad Faridzuen Kamarudin berjaya menepis keluar bola tersebut.
Menuju minit-minit akhir perlawanan babak pertama, Kelantan FC sekali lagi terlepas peluang memperoleh jaringan penyamaan apabila sepakan percuma Mario Arques terkena benteng pelawat.
Bersambung babak kedua, TRW terlepas peluang mengikat kedudukan pada minit ke-58, namun Nurshamil Abd. Ghani gagal mencuri kesempatan ketika kekalutan di dalam kotak penalti.

Meskipun jarang menyerang, ketajaman barisan serangan TFC II tetap mengancam kubu pertahanan tuan rumah menerusi beberapa gerak menarik, namun gagal disempurnakan dengan baik.
Derita Kelantan FC terus berpanjangan apabila Wan Mohamad Fazli Wan Ghazali menambah jaringan kedua TFC II pada minit ke-79.
Keputusan itu kekal sehingga tamat perlawanan yang menyaksikan TRW terus kempunan meraih mata penuh dalam dua perlawanan berturut-turut minggu ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


290 individu ditahan, 61 premis ditutup ingkar SOP
Oleh AMREE AHMAD

31 Julai 2021, 6:24 pm
PUTRAJAYA – Jumlah pesalah ingkar prosedur operasi standard (SOP) Pelan Pemulihan Negara (PPN) di seluruh negara semalam merekodkan 290 individu ditahan dengan seramai 219 dikompaun manakala 71 lagi direman.
Menteri Kanan Keselamatan, Datuk Seri Hishammuddin Tun Hussein berkata, sejumlah 61 premis yang meliputi kilang, premis perniagaan dan tapak pembinaan juga diarahkan tutup di seluruh negara kerana didapati ingkar SOP.
“Pasukan Task Force Operasi Pematuhan melakukan pemeriksaan ke atas 1,405 kilang, 15,908 premis perniagaan, 649 tapak pembinaan dan 170 asrama penempatan pekerja,” katanya dalam kenyataan hari ini.
Menurut Hishammuddin, seramai 52 pendatang tanpa izin turut ditahan dan sebuah kenderaan darat disita semalam melalui Operasi Benteng bagi mengekang jenayah rentas sempadan dan penularan Covid-19.
Menyentuh isu kuarantin wajib, katanya, sejumlah 881 individu tiba di tanah air semalam dengan jumlah kumulatif seramai 260,248 diarahkan menjalani proses mandatori itu sejak 24 Julai 2020 lalu.
“Sejumlah 9,334 individu terbabit masih lagi menjalani proses kuarantin wajib di sebanyak 83 hotel serta 11 buah institusi latihan awam dan swasta di seluruh negara,” jelas Hishammuddin.

Kementerian Perdagangan Dalam Negeri dan Hal Ehwal Pengguna pula semalam membuat pemantauan 10 jenis bekalan barangan di 619 peruncit, 156 pemborong dan 31 pengilang termasuk melakukan sejumlah 1,852 pemeriksaan khas pematuhan SOP dengan kesemua premis yang terbabit didapati mematuhi peraturan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Didenda pakai PPE di tengah panas kerana sabung ayam
Oleh KOSMO!

31 Julai 2021, 8:00 pm
JAKARTA – Seorang lelaki dari Bali, Indonesia didenda memakai sut perlindungan diri (PPE) selama dua jam sebagai hukuman kerana menganjurkan aktiviti menyabung ayam ketika wilayah itu dikenakan perintah sekatan Covid-19 yang ketat, lapor portal berita Coconut.co semalam.
Dalam satu operasi, Agensi Ketenteraman Awam bersama-sama pasukan gabungan dari pangkalan tentera tempatan serta beberapa agensi pemerintahan berkaitan melakukan rondaan di sebuah kawasan kampung pada hari kejadian.
Mereka terlihat seorang lelaki sedang membawa sebuah bakul berisi seekor ayam jantan dipercayai untuk aktiviti sabung ayam sebelum mengekori lelaki tersebut.
Para pegawai itu kemudiannya menyerbu penduduk yang hadir dalam aktiviti itu, mengakibatkan berpuluh-puluh daripada mereka lari bertempiaran.
Salah seorang penganjur aktiviti itu yang dikenali sebagai KBA, 53, bagaimanapun ditangkap semasa serbuan.
“Aktiviti seperti menyabung ayam akan menyebabkan orang ramai berkerumun,” kata Ketua Agensi Ketenteraman Awam, Putu Artawan.

Tambah Putu, KBA mendakwa bahawa pertandingan sabung ayam itu dianjurkan bagi mengurangkan bebanan kewangan yang dihadapinya.
“Menurutnya, dia tidak menerima sebarang wang (daripada aktiviti sabung ayam). Bagaimanapun, apabila kami bertanya kepada pegawai kampung, KBA sebenarnya ada mengambil upah,” ujarnya.
Lelaki itu kemudiannya dibawa ke pejabat pentadbiran daerah untuk disoal siasat dan dikenakan hukuman denda 1 juta rupiah (RM292) dan disuruh memakai pakaian PPE di kawasan terbuka selama dua jam. – AGENSI


Aaron-Wooi Yik benam Indonesia raih gangsa
Oleh MUHAMMAD HELMEE RAMLI

31 Julai 2021, 8:15 pm
BEREGU lelaki negara, Aaron Chia-Soh Wooi Yik merangkul pingat gangsa Sukan Olimpik Tokyo 2020 selepas menewaskan beregu Indonesia, Mohammad Ahsan-Hendra Setiawan sebentar tadi.
Pada aksi penentuan pingat gangsa yang berlangsung di Musashino Forest Sports Plaza itu, mereka menampilkan aksi cukup bertenaga untuk mencatat kemenangan 17-21, 21-17, 21-14.
Lebih manis, kemenangan itu turut menyaksikan Aaron-Wooi Yik berjaya menebus kekalahan kepada gandingan No.2 dunia itu dalam saingan peringkat kumpulan sebelum ini.
Sebagai rekod, keputusan tersebut merupakan kemenangan kedua yang dilakar Aaron-Wooi Yik ke atas Ahsan-Setiawan selepas mereka bertemu sebanyak sembilan kali termasuk aksi malam ini. – K! ONLINE


Lelaki mati tepi jalan akibat Covid-19
Oleh MOHD YUNUS YAKKUB

31 Julai 2021, 6:07 pm
KUALA LANGAT – Seorang lelaki yang ditemui terbaring di tepi Jalan 3 Tepi Laut, Tanjung Sepat di sini sehingga tular disahkan meninggal dunia akibat Covid-19.
Kejadian tersebut tular di laman sosial hari ini menerusi video berdurasi 19 saat memaparkan pasukan perubatan melakukan pemeriksaan terhadap lelaki tersebut.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, kejadian berlaku kira-kira pukul 5 petang pada Rabu lalu dengan anggota Balai Polis Tanjung Sepat menerima aduan berhubung seorang lelaki terbaring di tepi jalan daripada orang awam.
Katanya, pihak polis kemudiannya telah menghubungi pegawai kecemasan klinik kesihatan Tanjong Sepat untuk bantuan ambulans ke lokasi kejadian.
“Pegawai kesihatan telah mengesahkan lelaki berusia 53 tahun itu telah meninggal dunia.
“Siasatan awal dijalankan mendapati tiada unsur jenayah sebelum mayat dihantar ke Jabatan Forensik Hospital Banting untuk bedah siasat,” katanya ketika dihubungi hari ini.

Jelas beliau, hasil bedah siasat mendapati sebab kematian akibat Covid-19. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Perjuangan buru gangsa beregu negara
Oleh MUHAMMAD HELMEE RAMLI

31 Julai 2021, 6:10 pm
Beregu lelaki negara, Aaron Chia-Soh Wooi Yik akan turun pada aksi penentuan pingat gangsa menentang jaguh Indonesia, Mohammad Ahsan-Hendra Setiawan di Musashino Forest Sports Plaza pada pukul 6.40 petang ini.
Kedua-dua beregu membuat perhitungan kali kedua pada Olimpik kali ini selepas bertembung pada saingan peringkat Kumpulan D yang menyaksikan Ahsan-Setiawan memenangi perlawanan itu.
Justeru, ini adalah peluang terbaik buat Aaron-Wooi Yik untuk menebus kekalahan terdahulu selain cuba menghadiahkan pingat pertama buat kontinjen negara.
Naib juara kejohanan Seluruh England (All England) 2019 itu gagal untuk melangkah ke perlawanan akhir selepas dikecewakan beregu China, Li Junhui-Liu Yuchen pada aksi separuh akhir semalam. – K! ONLINE


Bawa semangat sukan Olimpik ketika cucuk vaksin
Oleh DIYANATUL ATIQAH ZAKARYA

31 Julai 2021, 4:52 pm
ALOR GAJAH – Seorang pesara tentera membawa semangat kesukanan menyokong para atlet negara dalam temasya Sukan Olimpik Tokyo 2020 sehingga ke Pusat Pemberian Vaksin (PPV) apabila hadir berpakaian serta bertanjak jalur gemilang di PPV Universiti Teknologi Mara (UiTM) Lendu di sini, hari ini.
Kemunculan Md. Rahim Maskop, 52, kira-kira pukul 9.30 pagi tadi menggamit perhatian orang ramai yang turut mengambil peluang merakamkan gambar kenangan bersamanya pada hari pengambilan vaksin.
Menurutnya, kedatangannya di PPV tersebut adalah bagi mengambil dos kedua dan mengambil peluang berkongsi semangat kesukanan dan patriotisme dengan orang ramai.
“Sempena Sukan Olimpik Tokyo 2020, saya ingin menyemarakkan semangat kesukanan walaupun kini kita terpaksa berdepan dengan cabaran pandemik Covid-19.
“Saya menzahirkan semangat ini kepada semua atlet negara kita, khususnya kepada jaguh berbasikal trek negara, Datuk Mohd. Azizulhasni Awang yang akan berentap pada 4 Ogos ini bagi acara pecut dan seterusnya keirin,” katanya ketika ditemui di PPV UiTM Lendu, di sini, hari ini.
Tambahnya, dia amat meminati sukan berbasikal, malah turut menjadi penggerak kumpulan basikal klasik di negeri ini.

Mengulas lanjut, beliau berkata, baju jalur gemilang itu dijahit sendiri oleh isterinya Zurinah Ketol, 54, yang mengambil masa selama seminggu. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


FBK UPSI jayakan program pemerkasaan jawi
Oleh LUQMAN RIDHWAN MOHAMED NOR

31 Julai 2021, 6:19 pm
PETALING JAYA – Fakulti Bahasa dan Komunikasi (FBK) Universiti Pendidikan Sultan Idris (UPSI) menjayakan program minor jawi dalam usaha mereka untuk memperkasakan tulisan berkenaan di negara ini.
Naib Canselor UPSI, Prof. Datuk Dr. Md. Amin Md. Taff berkata, inisiatif FBK itu tepat dan selaras dengan aspirasi universiti untuk memperkasakan tulisan jawi.
“Bahkan, logo sempena sambutan 100 tahun empat era iaitu Kolej Latihan, Maktab Perguruan Sultan Idris, Institut Perguruan Sultan Idris sehingga UPSI juga dimasukkan tulisan jawi.
“Ia mencerminkan tulisan jawi tidak boleh dipinggirkan,” katanya ketika berucap pada majlis pelancaran buletin Tinta Jawi yang diterbitkan secara digital.
Dekan FBK, Prof Madya Dr. Mazura @ Mastura Muhammad mengucapkan tahniah atas usaha dan kerja keras kakitangan yang menggerakkan penerbitan Tinta Jawi.
“Tulisan jawi adalah warisan bangsa Melayu sejak abad ke-10 yang sinonim dengan pendudukan Melayu beragama Islam,” katanya.

Beliau berkata, tulisan jawi adalah khazanah yang patut dijaga dan sangat berharga, malah perlu dimartabatkan oleh semua pihak.
Katanya, tulisan jawi juga merupakan khazanah warisan peradaban dan lambang jati diri bangsa Melayu yang mesti dipelihara.
Justeru, katanya, FBK akan berusaha memartabatkan tulisan jawi dalam kalangan pelajar dan kakitangan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929